Yakin SOP dipatuhi sepenuhnya

KETUA Pegawai Eksekutif (CEO) Perbadanan Sukan Sarawak (SSC), Dr Ong Kong Swee yakin atlet dari persatuan sukan yang diberi kebenaran memulakan sesi latihan bermula 15 Jun ini mematuhi Prosedur Operasi Standard (SOP) ditetapkan oleh Kementerian Kesihatan Malaysia (KKM) dan Majlis Keselamatan Negara (MKN).

Menurut Dr Ong, beliau percaya tidak timbul sebarang masalah kepada atlet mahupun jurulatih serta pegawai terlibat untuk mempraktikkannya meneliti langkah-langkah yang perlu diamalkan bagi tujuan tersebut.

“Panduan SOP yang perlu diamalkan agak mudah dan saya  percaya mudah bagi atlet, jurulatih serta pegawai terlibat untuk melaksanakannya apabila sesi latihan bermula,” ujar Dr Ong ketika mengulas mengenai perkara itu.

Beliau yang juga Pengarah Majlis Sukan Negeri Sarawak (SSC) memberitahu, antara SOP utama yang perlu dipatuhi tiga kelompok individu berkenaan mahupun sebelum bermula dan selepas latihan ialah pemeriksaan suhu badan, penjarakan sosial semasa latihan, tidak boleh berkongsi peralatan,  tidak menyentuh muka hitung atau mata mereka semasa latihan.

“Semua peralatan persendirian perlu disanitasi termasuk tangan setiap atlet, jurulatih dan pegawai.

“Atlet tidak dibenarkan berkumpul sebelum dan selepas latihan. Tandas dan bilik persalinan juga ditutup untuk mengelakkan penghimpunan rapat dalam bilik yang sempit,” tambah beliau.

Sambil menyatakan, para atlet, jurulatih mahupun pegawai perlu mengamalkan kebersihan diri dengan terus manda dan menukar pakaian sebaik tiba dirumah.

“Atlet perlu mengikuti norma baru yang telah ditetapkan ketika sesi latihan dan harus lebih berdisiplin,” tegas Dr Ong yang turut mengambil contoh ada sukan yang sudah mula menjalani latihan seperti golf, memanah dan tenis yang turut berjaya mengikuti SOP dan panduan diberikan pihak KKM dan MKN.

Oleh Faizal Bujang

See author's posts


Terharu dapat balik kampung

SIBU:Tiada yang lebih mengembirakan bagi seramai tujuh rakyat Sarawak apabila mereka akhirnya berjaya pulang ke tanah air selepas terkandas kira-kira tiga bulan di Manila.

Kesemua mereka berasal dari Sibu, tiba di Lapangan Terbang Sibu dengan penerbangan Air Asia sekitar jam 2.00 petang semalam.

Salah seorangnya dikenali Yong Jing Xiang ketika ditemui melahirkan perasaan sangat gembira kerana akhirnya dapat pulang ke tanah air.

Beliau bekerja sebagai jurujual di Manila tidak dapat turun bekerja sepanjang tempoh tiga bulan berikutan penularan pandemik Covid-19 di negara tersebut.

“Dalam tempoh itu, saya cuba untuk mendapatkan tiket penerbangan balik ke tanah air, namun usaha itu menemui jalan buntu atas pelbagai faktor.

“Saya memang mengakui amat susah untuk mendapatkan tiket penerbangan balik ketika itu,” jelasnya.

Katanya, beliau akhirnya lega apabila Kerajaan Malaysia dan Kerajaan Sarawak membantu untuk mendapatkan penerbangan khas membawa mereka balik ke Malaysia.

“Terima kasih Malaysia, terima kasih Sarawak,” ujarnya.

Sementara itu, Setiausaha Politik Ketua Menteri, Michael Tiang berkata, terdapat seramai 183 rakyat Malaysia didapati terkandas di Manila termasuk warga Sarawak.

“Isu mulai diketahui apabila mereka menyuarakan rintihan melalui Facebook dan terdapat salah seorang daripada mereka menghubungi salah seorang wartawan akhbar berbahasa Mandarin yang kemudiannya terus menghubungi Menteri Muda Pelancongan, Kesenian dan Kebudayaan, Datuk Sebastian Ting.

“Datuk Sebastian kemudian terus menghubungi Menteri Pengangkutan, Datuk Seri Dr Wee Ka Siong untuk menguruskan penerbangan khas dari Manila ke Kuala Lumpur,” jelasnya.

Katanya, kesemua 183 rakyat Malaysia yang terkandas selamat tiba di Lapangan Terbang Antarabangsa Kuala Lumpur pada petang 23 Jun lalu.

“Kesemua mereka telah menjalani ujian Polymerase Chain Reaction (PCR) Covid-19. Pada petang ini (semalam) kesemua seramai tujuh rakyat Sarawak dengan kesemuanya dari Sibu, selamat tiba di bandar ini.

“Mereka akan dibawa ke hotel untuk menjalani kuarantin. Pada hari kedua dan ke-10 mereka akan menjalani ujian PCR Covid-19. Jika keputusannya adalah negatif, mereka dibenarkan untuk menjalani kuarantin di rumah,” ujarnya lagi.

Justeru, Michael mengucapkan terima kasih kepada Kerajaan Malaysia, Kerajaan Sarawak, pihak kedutaan Manila dan media dalam menjayakan usaha tersebut.

Oleh Akun Giman

See author's posts


Tetapkan harga lantai sawit

KUCHING: Kementerian Perusahaaan Perladangan dan Komoditi (MPIC) harus menetapkan harga lantai sawit tidak kurang daripada RM500 setan dalam usaha untuk membantu pekebun kecil di Sarawak.

Ahli Parlimen Hulu Rajang, Datuk Wilson Ugak Kumbong (gambar)

berkata, semasa perbahasan Rang Undang-Undang (RUU) Anggaran Perbelanjaan kelmarin, terdapat salah faham beberapa pihak mengenai beliau mengesyorkan agar pihak kementerian memandang serius harga siling kelapa sawit agar ia dapat ditetapkan pada kadar RM500/tan.

Menurutnya, beliau maksudkan supaya harga lantai tersebut ditetapkan paling rendah pada harga RM500 dan tidak boleh kurang daripada itu.

“Ini kerana keadaan semasa penularan Covid-19 ini, pekebun sawit kecil terjejas teruk dengan harga semasa kelapa sawit adalah sekitar RM200 hingga RM300 sahaja.

“Bermakna saya minta semalam, supaya kementerian tersebut mesti memutuskan harga lantai setan tidak boleh kurang daripada RM500, baharulah ia boleh memberi nafas baru kepada semua pekebun kecil terutamanya di Sarawak,” jelasnya ketika ditemui selepas persidangan Dewan Rakyat, semalam.

Ujarnya, beliau sebagai pekebun sawit pada satu ketika dahulu sekitar tahun 2014 hingga 2016, harga setan kelapa sawit adalah sekitar RM700 hingga RM800.

“Contohnya, kalau barangan pekebun seperti racun dan baja meningkat, tetapi harga sawit menurun, ia sudah tentu akan membebankan para pekebun dan sukar untuk menyara kehidupan harian.

“Jadi maknanya, saya minta harga sawit mesti diputuskan oleh kementerian tersebut supaya harga lantai sawit tidak boleh rendah seperti situasi semasa Covid-19.

“Namun saya bangga apabila hari ini saya dapati harga satu tan adalah RM517 hingga RM520, bermakna ia sudah naik dan saya berharap akan lebih meningkat sehingga RM600 ke RM700 satu tan,” ujarnya dan berharap orang ramai tidak membuat spekulasi berlainan mengenai isu itu.

Tambahnya, beliau mahu kementerian mengambil serius perkara itu supaya pekebun kecil mendapat manfaatnya..

Oleh Zarina Abdullah

See author's posts


Liga Juara-Juara berakhir ‘Ogos’?

LIGA JUARA-JUARA UEFA

PRESIDEN UEFA, Aleksander Ceferin berhasrat untuk menamatkan Liga Juara-Juara UEFA tahun ini pada akhir bulan Ogos kerana bola sepak di Eropah perlahan-lahan mulai bangkit dari wabak Covid-19.

“Rancangan kami adalah untuk menyelesaikannya antara sekarang hingga akhir Ogos,” kata Ceferin dalam wawancara dengan catatan harian sukan Portugis, yang diterbitkan pada hari Rabu.

“Saya rasa itu akan berjaya. Anda tidak pernah tahu apa yang akan berlaku tetapi perkara-perkara nampaknya semakin tenang.

“Lapan puluh peratus liga Eropah akan dimulakan semula, saya tidak melihat mengapa Liga Juara-Juara dan Liga Europa tidak boleh berlangsung.”

Tarikh akhir untuk kejohanan UEFA di Eropah dilaporkan secara meluas tetapi tidak pernah disahkan secara rasmi oleh badan pentadbir bola sepak benua itu.

Tarikh akhir yang diinginkan Ceferin memberi peluang kepada kelab untuk menyelesaikan pertandingan domestik mereka – dihentikan di seluruh Eropah pada pertengahan Mac – sebelum Liga Juara-Juara dimulakan semula pada awal Ogos.

Dalam wawancara dengan harian Britain, The Guardian, Ceferin menambah bahawa dia akan bersedia untuk bertaruh satu juta dolar ke atas Euro 2020 akan dimainkan tahun depan berikutan penangguhannya ke 2021.

“Ya, saya akan melakukannya,” katanya kepada akhbar “Saya tidak tahu mengapa (kejohanan) tidak akan (dimainkan).

“Saya tidak fikir virus ini akan bertahan selamanya. Saya rasa ia akan (berubah) lebih cepat daripada yang difikirkan oleh banyak orang.

“Saya tidak menyukai pandangan apokaliptik ini bahawa kita harus menunggu gelombang kedua dan ketiga atau bahkan gelombang kelima.”

Ceferin berkata bola sepak akan mengikuti saranan pihak berkuasa tetapi dia optimis peminat akan kembali ke stadium lebih cepat daripada yang difikirkan oleh banyak pemerhati.

“Saya sangat yakin, secara peribadi, bola sepak lama dengan peminat akan kembali tidak lama lagi,” katanya.

Dan Ceferin mengatakan dia tidak menyangka permainan akan diubah secara mendalam oleh Covid-19.

“Bola sepak tidak berubah setelah Perang Dunia Kedua, atau Perang Dunia Pertama, dan itu juga tidak akan berubah kerana virus,” katanya. – AFP

See author's posts


ILMU TEKNOLOGI BAHARU PEMANGKIN EKONOMI

KUCHING: Lebih banyak sumber tenaga mahir dalam pelbagai teknologi baharu boleh menjadi pemangkin kepada ekonomi bagi negeri ini menjelang tahun 2030.

Ketua Menteri Datuk Patinggi Abang Johari Tun Openg berkata sumber berkenaan termasuklah penggunaan gas hidrogen.

Beliau menzahirkan rasa puas hati atas keupayaan institusi pengajian tinggi seperti Pusat Pembangunan Kemahiran Sarawak (PPKS) dan Kolej Universiti i-CATS mampu menghasilkan sumber tenaga berkemahiran sedemikian.

Sarawak perlu menyediakan institusi universiti, vokasional dan pusat latihan kemahiran khas untuk menjana kemahiran dalam teknologi baharu ini, katanya ketika berucap dalam majlisPengisytiharan Konvokesyen Sarawak Skill dan Kolej Universiti i-CATS ke-23 di Kolej Universiti i-CATS, di sini, semalam.

“Kita perlu mempunyai tenaga mahir sendiri daripada golongan juruteknik dan jurutera supaya ada kelangsungan pada ketika negeri ini mengejar pembangunan berasaskan teknologi dan sumber tenaga baharu, khususnya hidrogen.

“Saya yakin institusi seperti Sarawak Skills dan Kolej Universiti i-CATS boleh memainkan peranan sebagai penjana sumber tenaga mahir dalam pelbagai teknologi baharu termasuk pembangunan penggunaan gas hidrogen dan teknologi digital yang menjadi pemangkin kepada ekonomi,” tambahnya.

Katanya, sejajar dengan naik taraf tersebut, Kerajaan Sarawak akan mempertingkatkan kemudahan di universiti terbaharu ini yang akan memfokus kepada pengembangan ilmu teknologi, penyelidikan, kejuruteraan dan teknologi aero.

“Oleh itu, marilah kita bersama-sama melaksanakan tanggungjawab dalam menjayakan agenda besar pendidikan negeri ke arah yang lebih cemerlang demi masa depan generasi pewaris negara.

“Saya percaya dengan semangat, komitmen dan dedikasi pihak pengurusan dan warga kerja Kolej Universiti i-CATS semua, kita akan berjaya mencapai matlamat ini.

“Saya berharap agar Sarawak Skills dan institusi kumpulannya akan meneruskan agenda pendidikannya supaya menjadi platform untuk memperkasakan lagi budaya ilmu berkemahiran, menerapkan nilai murni dan lebih utama dapat meningkatkan taraf hidup masyarakat,” katanya.

Turut hadir ialah Menteri Pendidikan, Sains dan Penyelidikan Teknologi Datuk Amar Michael Manyin Jawong, Pengerusi Sarawak Skills dan Pro-Canselor Kolej Universiti I-CATS Tan Sri Abdul Aziz Husain.

Seramai 742 graduan dari pelbagai program akademik dan kemahiran telah menamatkan pengajian mereka di peringkat sijil, diploma dan sarjana. Sebilangan besar graduan menyaksikan majlis tersebut secara langsung di Facebook.

Sementara itu, sesi berasingan akan diadakan untuk graduan di Miri pada 22 hingga 24 Mac dan Mukah dari 29 hingga 30 Mac ini.

Oleh JEAKQLEYN YACHO

See author's posts


Trump mahu tukarkan Puerto Rico dengan Greenland

WASHINGTON: Presiden Amerika Syarikat (AS), Donald Trump mahu menjual Puerto Rico kerana ia dianggap sebagai kotor dan miskin atau menukarkannya dengan Greenland iaitu wilayah autonomi Denmark yang terletak di Amerika Utara, kata bekas pegawai kanan pentadbirannya, Miles Taylor semalam.

Taylor yang merupakan ketua staf di Jabatan Keselamatan Dalam Negeri berkata, Trump menyuarakan hasrat tersebut ketika kerajaan menjalankan tugas-tugas sokongan operasi selepas dua hurikan memusnahkan sebahagian pulau Caribbean itu pada tahun 2017.

Beliau menyatakan kepada portal berita MSNBC bahawa pada tahun 2018, Trump yang kerap bercakap mahu memperoleh Greenland daripada Denmark mencadangkan dengan serius kemungkinan Puerto Rico boleh ditukarkan dengan wilayah Denmark itu.

“Trump memberitahu kami bukan sahaja beliau mahu membeli Greenland tetapi juga mahu melihat jika kami mampu menjual Puerto Rico, adakah kami (juga) mampu menukarkan Puerto Rico dengan Greenland.

“Berdasarkan kata-katanya, Puerto Rico adalah kotor dan penduduknya miskin,” kata Taylor.

Bekas pegawai AS itu tidak menganggap kenyataan Trump itu sebagai satu gurauan.

Pada tahun 2019, Trump membatalkan lawatannya ke Denmark selepas Perdana Menteri, negara itu Mette Frederiksen menolak tawarannya yang mahu membeli Greenland sebagai ‘mengarut’ walaupun ketika itu beliau tidak menyatakan sama ada Puerto Rico termasuk dalam cadangan bagi mendapatkan wilayah tersebut. – AFP

See author's posts


MATRADE dorong lebih banyak PKS minyak, gas tempatan

KUALA LUMPUR: Perbadanan Pembangunan Perdagangan Luar Malaysia (MATRADE) dengan kerjasama Kementerian Pembangunan Usahawan dan Koperasi (KUSKOP) serta SME Bank menganjurkan penyertaan sembilan syarikat minyak dan gas Malaysia dalam Misi Pecutan Eksport (EAM) ke Abu Dhabi, Emiriah Arab Bersatu (UAE).

Menurut kenyataan MATRADE pada Rabu, EAM itu akan diadakan sempena Pameran dan Persidangan Petroleum Abu Dhabi Antarabangsa (ADIPEC) 2022 dari 30 Oktober hingga 4 November.

Timbalan Ketua Pegawai Eksekutif (Pembangunan Pengeksport), Abu Bakar Yusof berkata, peranan pelengkap di bawah perkongsian strategik dalam kalangan peserta ekosistem perdagangan akan membuka peluang kepada lebih banyak Perusahaan Kecil dan Sederhana (PKS) untuk mewujudkan jejak global dan menjadi lebih berdaya tahan.

“Objektif utama misi ini adalah untuk menunjukkan keupayaan dan kepakaran Malaysia dalam menyediakan produk dan perkhidmatan minyak dan gas berkelas dunia serta membolehkan syarikat Malaysia meneroka pasaran tenaga global,” katanya dalam kenyataan yang sama.

Ia adalah inisiatif ketiga MATRADE bersama KUSKOP dan SME Bank pada 2022.

ADIPEC 2022 dengan dihoskan oleh Abu Dhabi National Oil Company adalah pendekatan dan perhimpunan kalangan peserta industri tenaga yang terbesar di dunia.

Acara ini mengetengahkan penyelesaian inovatif berkelas dunia merentas rantaian nilai tenaga dengan trend pasaran dan industri terkini.

ADIPEC 2022 menghimpunkan lebih 150,000 pembuat dasar, ketua pegawai eksekutif dan pakar industri di seluruh dunia.

Ia menekankan aspek pemudahan industri tenaga dalam menghadapi cabaran bagi memenuhi keperluan masa kini yang semakin meningkat dengan mengurangkan pelepasan, menerusi pelaburan dan kerjasama strategik dalam penyelesaian tenaga lestari.- Bernama

See author's posts


Lans Koperal Ibrahim Alan kongsi pengalaman melawan komunis

SIBU: Pihak tentera  pada awal 1980-an dan sebelumnya menghadapi musuh yang nyata dan sentiasa di dalam situasi yang genting dan mencemaskan.

Mungkin generasi muda tidak pernah menyangka pada zaman itu negeri kita masih dihantui oleh ancaman-ancaman anasir komunis kerana mereka berfikir ia hanya berlaku sebelum kemerderkaan sahaja.

Dengan keadaan yang sedemikian, menurut bekas tentera,  Lans Koperal Ibrahim Alan, amat terserlah semasa mereka ditugaskan dalam sesuatu operasi.

“Asal malam sahaja ada kedengaran tembakan pertempuran, sama ada daripada kompeni kami atau kompeni lain yang bersama dalam operasi yang disertai,” ujarnya.

Beliau menamakan Operasi JALA AMAN 1 dan JALA AMAN 2  sebagai terbesar yang pernah di sertai kerana ia melibatkan banyak unit atau kompeni.

OPS JALA AMAN 1

“Operasi itu adalah untuk mencari dan memusnahkan pihak komunis pada ketika itu. Iaitu di  kawasan Sibu dari Ulu Lanang, Salim, Julau dengan kawasan Naman adalah yang paling mencabar kerana hutannya sangat  tebal-bekas kawasan pembalakan suatu ketika dahulu,” tambahnya.

Tambahnya, kawasan Naman memang agak menggerunkan kerana  ia gelap gelita meskipun baru menunjukkan jam 6.00 petang.

“Pada jam sedemikian, rakan-rakan seperjuangan yang di sebelah pun saya tak nampak. Asal malam menjelma, semasa operasi itu ada sahaja bunyi tembakan. Ia sama ada dari kompeni atau unit kami yang dinamakan Bravo atau kompeni lain. Pernah kompeni saya bertempur,  berlakulah  tembak menembak untuk beberapa ketika dan kemudian berhenti. Kita tak akan percaya dengan keadaan yang sunyi itu dan terus berjaga-jaga dan tidak tidur sampai pagi,” tambahnya lagi.

Oleh kerana pihak musuh dikatakan menggunakan tektik serang hendap, setelah siang sebelum bergerak ke tempat lain  mereka membuat pemeriksaan  secara keseluruhan di persekitaran kawasan tersebut yang mendapati tiada pihak komunis dikesan di sana pada ketika  itu.

“Namun tak disedari kawan yang di sebelah saya  terkena  serpihan menyebabkan senjata dia putus `gas regulator’ membuatkan mukanya hitam. Selepas itu kita bergerak ke tempat lain yang hanya kira-kira 100 meter sahaja dan begitulah kita bergerak pada hari-hari seterusnya sehingga Operasi  JALA AMAN 1 tamat yang melibatkan banyak peluru habis bagi pihak tentera namun tidak mendapat musuh,”  ujarnya lagi.

OPS JALA AMAN 2

Justeru, pada operasi seterusnya, JALA AMAN 2, katanya, mereka hanya dibekalkan dengan hanya 20 butir peluru sahaja setiap seorang.

“Ia adalah untuk slogan kata ‘Satu Peluru Satu Musuh’ pada masa tersebut. Setelah ada pasukan lain ditembak musuh terkorban barulah kami dibekalkan semula dengan 150 lagi untuk barisan hadapan. Keseluruhan operasi pihak tentera dalam JALA AMAN 1 & 2  menyaksikan seramai 11 tentera terkorban, dan pihak musuh yang terkorban tidak dikenal pasti jumlahnya,” kata Ibrahim lagi.

Adalah difahamkan setelah tamat operasi berkenaan, pada 1984 Batalion Ke-8 Rejimen Renjer berpindah ke Melaka.

“Di Semenanjung kami juga membuat operasi di banyak kawasan.  Jika tidak beroperasi kami akan menyertai latihan termasuk tentera dari luar negara seperti Australia, New Zealand dan Indonesia,” katanya lagi.

Ibrahim berkata selepas perang terbuka, battalion mereka pun ditukarkan kepada pasukan payung terjun yang pertama.

“Setelah tiga tahun bersama Para,  saya bertukar ke 2 Rejimen Renjer yang berpengkalan di Sibu, setahun di Kem Syed Putra Ipoh Perak.  Perkhidmatan saya pun tamat di Ipoh setelah berkhidmat selama 15 tahun.  Tarikh tamat perkhidmatan ialah pada 10 April 1996,” katanya.

Ibrahim yang memasuki tentera pada 11 April 1981 dan menjalani latihan rekrut di Batalion Ke-8 Rejimen Renjer Kem Oya Sibu kini sudah berusia 60 tahun.

“Latihan selama empat bulan dan lanjutan dua bulan. Elaun pada ketika itu RM150 sahaja. Setelah tamat latihan saya diserapkan terus ke unit 8 Rejimen Renjer di kompeni Bravo. Hidup dalam tentera memang pelbagai pengalaman dan berbeza dengan orang awam. Susah senang semua ada, kalau tak operasi pasti ada latihan peperangan terbuka dan gorilla,” tambah Ibrahim.

Oleh Henry B Siyu

See author's posts


Dahului perasmian Perhimpunan Agung 2020 -Acara naik bendera

KUALA LUMPUR: Perhimpunan Agung UMNO 2020 dimulakan dengan acara menaikkan bendera UMNO di Plaza Merdeka, Pusat Dagangan Dunia (WTC) di sini semalam.

Acara menaikkan bendera pada perhimpunan kali ini dikawal rapi Skuad Sabil bagi memastikan prosedur operasi standard (SOP) dipatuhi.

Presiden UMNO Datuk Seri Dr Ahmad Zahid Hamidi tiba pada 8.00 pagi disambut Ketua Pergerakan Wanita Datuk Seri Dr. Noraini Ahmad; Ketua Pemuda Datuk Dr Asyraf Wajdi Dusuki dan Ketua Puteri Datuk Zahida Zarik Khan.

Turut hadir Timbalan Presiden UMNO Datuk Seri Mohamad Hasan dan Setiausaha Agung parti Datuk Seri Ahmad Maslan.

Zahid selepas itu menaikkan bendera UMNO ‘Sang Saka Bangsa’ dengan diiringi nyanyian lagu UMNO, ‘Bersatu, Bersetia, Berkhidmat’ oleh perwakilan yang hadir menyaksikan acara tersebut.

Perhimpunan selama dua hari sejak semalam itu diadakan secara hibrid sebagai mematuhi syarat yang ditetapkan oleh Majlis Keselamatan Negara.

Edisi kali ini yang berlangsung selepas setahun ditangguhkan akibat Covid-19 dibuat secara sederhana selain tiada gerai jualan dan kunjungan orang ramai.

— Bernama

See author's posts


Kesan pandemik terhadap negara

SEPERTI negara di dunia lain, Malaysia terkesan dengan pandemik ini dari segi ekonomi. Hal yang paling ketara adalah penurunan Keluaran Dalam Negara Kasar (KDNK) kepada negatif 8.3 peratus bagi bagi tempoh separuh pertama 2020, berikutan pandemik Covid-19. Keadaan ini menjejaskan pertumbuhan ekonomi negara. Kesan negatif pertumbuhan tahun 2020 ini juga dijangka hampir sama pada tahun 2021 di Malaysia. Memang kesan ini bersifat sementara dan dijangka pulih pada beberapa tahun akan datang, namun, mengambil masa untuk pulih.

Apabila dilaksanakan Perintah Kawalan Pergerakan (PKP), maka sektor ekonomi juga terbantut.  Banyak kilang dan kedai ditutup. Terdapat sembilan syarikat multinasional terpaksa ditutup operasi sejak pandemik bermula Mac 2020 hingga Mei 2021.  Syarikat-syarikat ini sudah lama beroperasi di Malaysia dan dijangka memberikan kesan buruk apabila ramai kehilangan pekerjaan ekoran operasi syarikat terpaksa ditutup. Korporasi-korporasi multinasional (MNCs) yang terlibat ialah Esquel Malaysia Sdn Bhd di Pulau Pinang dan Kelantan, Pen Apparel Sdn Bhd, Bekaert Ipoh Sdn. Bhd, Howco Metals Management Malaysia Sdn. Bhd., Transnorm System Sdn. Bhd., Terreal (Malaysia) Sdn. Bhd., Sika Kimia Sdn. Bhd. dan Sony EMCS (Malaysia) Sdn. Bhd.

Sektor Pelancongan  Terjejas

Begitu juga kesannya apabila PKP dilaksanakan, dan rentas negeri tidak dibenarkan. Hal sedemikian ini menyebabkan industri pelancongan negara terjejas teruk. Sejak Mac 2020 sehingga Julai 2021, kerugian mencecah RM45 bilion susulan pandemik Covid-19. Punca kerugian tersebut disebabkan penutupan sempadan negeri dan negara susulan pelaksanaan Perintah Kawalan Pergerakan (PKP) yang telah dilaksanakan kerajaan. Kerugian itu meliputi kehilangan pekerjaan dan pembatalan tempahan produk pelancongan seperti hotel serta pakej-pakej pelancongan di seluruh negara.

Akibat daripada itu, sejak 2020, sebanyak 120 hotel ditutup secara tetap atau sementara. Bermakna berlakunya pemberhentian pekerja, apabila penutupan hotel dan industri berkaitan dengannya, seperti agensi pelancongan, pengangkutan dan sebagainya.

Perusahaan Kecil dan Sederhana

Kementerian Pembangunan Usahawan dan Koperasi (Medac) pula menjangkakan bahawa lebih daripada tujuh juta rakyat Malaysia bakal kehilangan pekerjaan susulan penutupan operasi sektor Perusahaan Kecil dan Sederhana (PKS) akibat Perintah Kawalan Pergerakan(PKP). Terdapat kira-kira 580,000 perniagaan yang mewakili 49 peratus sektor PKS dijangka terpaksa gulung tikar sekiranya tidak dibenarkan untuk beroperasi menjelang Oktober 2021.  Sedangkan, Perusahaan Kecil dan Sederhana (PKS) sebelum ini menyumbang kepada hampir 40 peratus kepada pertumbuhan Keluaran Dalam Negara Kasar (GDP) sekiranya sekiranya PKP berpanjangan Sekiranya setiap pekerja mempunyai 3 tanggungan, bermakna seramai 21 juta individu akan terkesan dengan situasi ini.

Bermakna jika masalah ini gagal ditangani, maka  akan memberi impak buruk kepada landskap sosioekonomi negara, sekali gus memberi kesan kepada kebajikan dan tahap mental rakyat serta memberikan kesan yang lebih buruk kepada ekonomi dan  kebajikan rakyat serta mampu mencetuskan masalah sosial. Tambahan lagi, terdapat maklum balas daripada  kebanyakan perusahaan kini  terkesan akibat PKP dan satu pertiga daripada responden memaklumkan bahawa mereka tidak menerima kepelbagaian bantuan yang diperkenalkan oleh kerajaan.

Kenyataan tersebut turut menyatakan bahawa hampir 60 peratus usahawan menderita sekurang-kurangnya satu bentuk masalah kondisi mental sepanjang waktu PKP susulan kehilangan atau pengurangan pendapatan, hutang dan masalah kewangan, termasuk risiko penutupan perniagaan. Malah, lebih daripada 90 peratus usahawan tidak memiliki insuran dan 70 peratus lagi tiada pelan keselamatan sekiranya kehilangan sumber pendapatan. Sudah pasti, hal sedemikian ini memerlukan perhatian sewajarnya dari pihak kerajaaan dan keprihatinan semua pihak berkaitan.

Isu Kehilangan Pekerjaan

Kesemua yang berlaku dalam sektor ekonomi tersebut membawa kepada kehilangan kerja secara mendadak. Berdasarkan statistik Sistem Insurans Pekerjaan (SIP) yang dikeluarkan Pertubuhan Keselamatan Sosial (Perkeso), sejak Mac 2020 sehingga Ogos 2021, sejumlah 140,608 individu hilang pekerjaan atau diberhentikan  akibat dilanda pandemik Covid-19. Sudah tentu kelompok ini memerlukan sokongan dan bantuan.

Statistik Januari hingga 27 November  2020 yang berdasarkan Sistem Insuran Pekerjaan (SIP) pula merekodkan seramai 99, 696 pekerja diberhentikan akibat kesan penularan Covid-19. Pembuangan pekerja itu termasuk melibatkan golongan berkemahiran tinggi, masing-masing membabitkan kategori pengurus seramai 13,109 orang; profesional (26,079 orang) dan juruteknik serta profesional bersekutu (19,095 orang). Kategori tersebut merupakan kalangan pekerja yang berpendapatan RM4,000 ke atas. Punca kepada pemberhentian pekerja telah dikenal pasti iaitu, pengambilalihan dan penutupan syarikat serta masalah kewangan kritikal.

Faktor-faktor ini disebabkan oleh tekanan yang dialami oleh semua industri secara global disebabkan pandemik Covid-19 yang di luar kawalan. Walaupun Program Subsidi Upah (PSU) dan Program Pengekalan Pekerjaan (ERP) telah dilaksanakan oleh kerajaan, namun ia gagal membendung pembuangan pekerjaan secara besar-besaran akibat masalah ekonomi yang melanda. Terdapat usaha  kerajaan menyenaraikan pekerja golongan pengurusan sebagai penerima subsidi upah, namun statistik menunjukkan secara jelas bahawa 59 peratus kadar pengangguran membabitkan kalangan pekerja berkemahiran tinggi.

Pada masa yang sama juga, dianggarkan 75 peratus daripada jumlah keseluruhan pekerja yang dibuang ialah daripada golongan B40 yang berpendapatan RM4,000 ke bawah. Kesemua ini perlu perhatian dan langkah strategik bagi memastikan terdapat sistem sokongan agar kebajikan golongan terjejas dapat ditangani secara menyeluruh.

Muflis dan Kesan Sosial

Apabila perniagaan banyak terjejas, faktor kerugian, di samping ada yang terpaksa ditutup  akan menyebabkan hutang turut meningkat. Ketidakmampuan membayar hutang ini membawa kepada kemuflisan. Sejak Mac 2020 hingga Julai 2021, terdapat 10,317 individu diisytihar muflis sepanjang Perintah Kawalan Pergerakan (PKP), akibat pandemik Covid-19. Negeri Selangor merekodkan jumlah individu tertinggi diisytiharkan muflis, iaitu seramai 2,555 orang, manakala Wilayah Persekutuan pula mencatatkan seramai 1,288 orang. Sebanyak 1,246 syarikat turut gulung tikar sepanjang tempoh berkenaan, namun MdI tidak mempunyai rekod mengenai jumlah pekerja yang diberhentikan sepanjang tempoh PKP.

Maka, perkara ini menyebabkan  banyak tekanan sehingga berlaku kes bunuh diri  yang semakin meningkat.  Sebanyak 638 kes bunuh diri dilaporkan berlaku di negara ini antara Januari hingga Julai tahun ini, iaitu peningkatan 143 peratus berbanding tempoh sama pada tahun 2020. Hal ini sangat membimbangkan kerana jumlah itu meningkat 1.4 kali ganda, berbanding 262 kes sama tahun 2020.

Apabila ekonomi tidak stabil, maka berlakunya perubahan pendapatan tidak menentu, lebih rendah, malah pembuangan pekerja dan gaji dibayar separuh. Situasi ini memberikan kesan psikologi yang tinggi dan boleh menggugat rumahtangga yang sudah lama terbina sekiranya tidak ditangani dengan baik. Kes penceraian sejak Mac 2020 hingga Ogos 2021 dilaporkan sebanyak 76,786 kes.  Ia melibatkan 66,440 kes penceraian membabitkan pasangan beragama Islam, manakala baki 10,346 adalah pasangan bukan Islam.  Malah, dilaporkan berlakunya peningkatan kes keganasan rumah tangga di seluruh negara. Sebanyak 1,578 kes keganasan rumah tangga sejak Mac tahun 2020 hingga Ogos 2021, membabitkan 1,432 perempuan dan 146 lelaki. Kesemua ini memerlukan perhatian semua pihak agar sama-sama membantu mensejahterakan keluarga, memulihkan ekonomi negara dan  membantu antara satu sama lain. Sokongan keluarga dan masyarakat serta peranan kerajaan dapat menangani isu akibat daripada kesan pandemik yang telah banyak mengubah landskap kehidupan manusia, bukan sahaja di Malaysia, malah di seluruh dunia.

Profesor Madya Dr Awang Azman Awang Pawi ialah penganalisis sosiopolitik dan sosiobudaya di Jabatan Sosiobudaya, Universiti Malaya, Kuala Lumpur. Beliau juga ialah felo penyelidik Pusat Kajian Demokrasi dan Pilihan Raya Universiti Malaya (UMCEDEL)

See author's posts


Brazil guna ubat anti malaria rawat gejala ringan

BRAZIL: Kementerian Kesihatan Brazil mencadangkan penggunaan ubat anti malaria untuk merawat kes Covid-19 dengan gejala ringan.Kaedah rawatan itu diluluskan Presiden Jair Bolsonaro, biarpun ketika tiada bukti saintifik ubat berkenaaan berkesan.Arahan penggunaan ubat klorokuin dan hidro-klorokuin itu terkandung dalam garis panduan persekutan dikeluarkan kerajaan.Ia meminta pakar perubatan memberikan ubat anti malaria bersama antibiotik untuk merawat simptom koronavirus.

Garis panduan itu digunakan untuk sistem kesihatan. Ia dikeluarkan ketika Brazil mencatat kes kematian dan jangkitan baharu tertinggi.Pakar perubatan bagaimanapun mempunyai kata putus sama ada untuk mengikut garis panduan itu atau tidak.

Ubat anti malaria dilaporkan menyebabkan potensi kesan sampingan seperti kegagalan jantung dan hati serta merosakkan retina.Selain Presiden Brazil, turut menyokong penggunaan ubat anti malaria adalah Presiden Amerika Syarikat (AS) Donald Trump.-AFP

See author's posts


Maybank sasar agih RM4 hingga RM5 bilion

KUALA LUMPUR: Malayan Banking Bhd (Maybank) menyasarkan untuk mengagihkan pinjaman kira-kira RM4 hingga RM5 bilion menerusi penyelesaian pembiayaan digital segmen Perusahaan Kecil dan Sederhana (PKS) Maybank SME Digital Financing yang baharu dilancarkan.

Ketua Pegawai Eksekutif Perkhidmatan Kewangan Komuniti bank itu, Datuk John Chong (gambar) berkata, dengan tempoh berbaki tahun ini yang tinggal tiga setengah bulan lagi, Maybank menyasarkan untuk mengagihkan kira-kira RM500 juta menerusi produk itu.

“Secara keseluruhannya bagi PKS, kami menjangkakan dapat mengagihkan kira-kira RM35 bilion dalam tempoh tiga tahun akan datang dengan 17 peratus daripadanya disasarkan disumbangkan oleh platform digital itu,” katanya pada sidang media secara maya selepas majlis pelancaran tersebut.

Chong turut yakin terhadap platform digital itu dan menegaskan kualiti aset PKS dapat diuruskan dengan baik walaupun membabitkan campur tangan manusia yang terhad.

“Kami juga dapat mengurus kualiti aset itu dengan baik menerusi data pelanggan mengenai pengetahuan dan teknologi kredit,” katanya.

Sementara itu, Ketua Perkhidmatan Kewangan Komuniti Maybank Malaysia Datuk Hamirullah Boorhan berkata setakat ini, pertumbuhan pinjaman segmen PKS telah mencecah 15 peratus berbanding 12 peratus pada tahun lepas.

“Maybank menyasarkan pertumbuhan segmen itu bagi tahun ini sebanyak 18 peratus dengan sasaran agihan RM35 bilion untuk tiga tahun akan datang,” katanya.

Maybank SME Digital Financing itu adalah yang pertama di pasaran menawarkan pengalaman digital secara menyeluruh dengan proses lengkap daripada peringkat permohonan dan pengagihan.

Ia yang berasaskan teknologi pembelajaran mesin, akan membolehkan keseluruhan proses terbabit siap dalam tempoh 10 minit, sekali gus menetapkan penanda aras baharu dari segi masa pembiayaan PKS di negara ini, kata Maybank.

Sementara itu, Presiden merangkap Ketua Pegawai Eksekutif Kumpulan Maybank, Datuk Abdul Farid Alias dalam pembentangannya di majlis itu berkata, produk baharu tersebut menandakan kemajuan seterusnya bank tersebut dalam skop pinjaman digital selain meraih satu lagi pencapaian dalam perjalanan perbankan digital Maybank.

Menurutnya, ia juga menandakan usaha bank berkenaan untuk meningkatkan aspek keterangkuman bagi pembiayaan PKS.

Beliau berkata, usaha bank-bank untuk merekabentuk pendekatan bagi pembiayaan PKS dengan risiko boleh diterima juga merupakan satu cabaran.

“Berpandukan data dan pengetahuan kredit kami sambil memanfaatkan keupayaan pembelajaran mesin, kami dapat mengukur risiko pelanggan dengan lebih baik dan menyediakan pembiayaan termasuk kepada syarikat pemula niaga yang baru beroperasi selama setahun,” katanya.

Beliau berkata, kesemua pembiayaan yang ditawarkan menerusi platform itu adalah tanpa cagaran bagi membolehkan penyediaan pembiayaan cepat dan meringankan keperluan aliran tunai segera yang diperlukan oleh perniagaan kecil.

Maybank berkata, ia turut bekerjasama dengan Credit Guarantee Corporation (CGC) untuk memberi perlindungan jaminan bagi pembiayaan PGX/PGX-i Online, salah satu produk yang ditawarkan di saluran digital dengan jaminan sehingga 70 peratus.

Kalangan perniagaan PKS yang berdaftar dengan perolehan di bawah RM25 juta, termasuk bukan pelanggan Maybank, adalah layak memohon pembiayaan menerusi platform itu.

Selain itu, pemohon yang diluluskan juga boleh mendapatkan pembiayaan minimum RM10,000 sehingga maksimum RM250,000 dengan tempoh bayaran balik sehingga lima tahun, kata Maybank.- Bernama

See author's posts


Teruja dapat sentuhan Watson

TERIMA KASIH… Affandi Rumpa (kanan) menyampaikan cenderahati kepada Watson Nyambek pada penghujungprogram Program Kecemerlangan Atlet KEJORA MRSM Zon Sarawak di UNIMAS Kuching, baru-baru ini.

ATLET-ATLET Maktab Rendah Sains MARA (MRSM) Zon Sarawak teruja apabila mereka mendapat sentuhan bekas jaguh pecut negara baru-baru ini.

Kelibat Watson Nyambek  sememannya  saat yang amat istimewa buat para atlet berkenaan kerana pencapaiannya dalam acara tersebut masih antara yang terbaik setakat ini.

Beliau merupakan fasilator yang mengendalikan Sesi Latihan Pusat Zon Sarawak bagi pelajar-pelajar  yang mewakili MRSM Zon Sarawak pada Kejohanan Olahraga (KEJORA) MRSM Se- Malaysia ke-8 yang kini berlangsung di Melaka.

Pada sesi latihan  dua hari baru-baru ini yang berlangsung di Padang Universiti Malaysia Sarawak (UNIMAS) di Kuching, Watson dibantu oleh empat jurulatih iaitu  Zaida, Firdaul Lastli, Vincent dan Priscilla.

Timbalan Pengetua Pembangunan Bakat MRSM Mukah, Affandi Rumpa, yang bersama pelajar MRSM dari Mukah  menganggap  atlet MRSM Zon Sarawak yang terllbat dalam sesi tersebut sebagai bertuah kerana mendapat tunjuk  ajar daripada jaguh pecut negara seperti Watson.

“Pelajar-pelajar kami sangat beruntung kerana mendapat ilmu dan menimba pengalaman  yang berguna daripada seorang jaguh. Latihan itu mendedahkan kepada mereka teknik latihan yang  bertaraf Olimpik,” ujarnya.

Selain itu, ujar Affandi  para atlet MRSM Zon Sarawak berkenaan juga mendapat suntikan  motivasi  ke arah mencapai kejayaan dalam bidang sukan itu.

“Program Kecemerlangan atlet KEJORA MRTSM Zon Sarawak merangkap latihan ini juga memberi fokus terhadap  keserasian dan latihan terakhir sebelum turun ke trek balapan,” kata beliau lagi.

Affandi mendedahkan  terakhir program tersebut  ialah  perkongsian maklumat dan pengalaman di kalangan atlet yang terlibat.

Oleh HENRY B SIYU

See author's posts


MASkargo, penerbangan pertama dari Shanghai ke Melbourne

KUALA LUMPUR: MAB Kargo Sdn Bhd semalam membuat penerbangan Kargo dalam Kabin 90 (CIC90) pertamanya dari Pudong, China ke Melbourne, Australia.

CIC90 adalah kod penerbangan penumpang kepada kargo (P2C) MASKargo yang membawa barangan di tempat duduk selain daripada rak di atas kepala penumpang serta di bawah kerusi, bergantung kepada saiz kotak kargo berkenaan.

Sebelum ini, MASkargo hanya mempunyai kelulusan untuk CIC yang membolehkan kargo disimpan di bawah kerusi, dalam petak simpanan atau rak di atas kepala penumpang.

Kumpulan Penerbangan Malaysia yang terdiri daripada MABKargo, Operasi Lapangan Terbang, Aero Darat Services, Keselamatan Korporat, Perkhidmatan Teknikal Kejuruteraan, AMAL dan Pengendalian Penerbangan secara bersama telah membangunkan prosedur bagi tujuan berkenaan yang kemudiannya mendapat persetujuan daripada Pihak Berkuasa Penerbangan Awam Malaysia.

“Kami berjaya membuat penerbangan pertama CIC kami pada 14 Mei 2020 melalui MH149 dari Kuala Lumpur ke Melbourne,” kata Pengurus Kanan Operasi Pengangkutan, Che Adenan Che Wan dalam satu kenyataan semalam.

Penerbangan MH 387, yang menggunakan pesawat penumpang Airbus 330-300 Malaysia Airlines meninggalkan Lapangan Terbang Antarabangsa Pudong pada 0150LT dan sampai di Lapangan Terbang Antarabangsa Kuala Lumpur pada 0720LT untuk mengisi bahan bakar dan pertukaran kru sebelum berlepas ke Melbourne pada jam 1010LT.

Penerbangan dari China membawa lebih kurang 5,000 kotak steril pengasingan untuk kakitangan penjagaan kesihatan di Melbourne.

Daripada 5,000 kotak, kira-kira 200 telah diikat di atas tempat duduk manakala 215 disimpan dalam rak di atas kepala penumpang. Baki yang lain disimpan dalam perut pesawat.- Bernama

See author's posts


AirAsia gabung penyelesaian media

KUALA LUMPUR: AirAsia menggabungkan perkhidmatan penyelesaian media merangkumi teknologi iklan, kandungan dan media di bawah AirAsia Media Group.

Ia menawarkan penyelesaian pemasaran yang unik, menggabungkan teknologi iklan dan data serta saluran kandungan dan penerbitan yang menumpukan kepada pelancong dan budaya pop di ASEAN.

“Sebagai cabang media, AirAsia Media Group akan memainkan peranan penting dalam usaha membangunkan seluruh ekosistem gaya hidup AirAsia,” menurut syarikat penerbangan itu dalam kenyataan semalam.

Dengan memanfaatkan rangkaian aset media pelbagai saluran AirAsia yang luas dan pangkalan data yang besar, AirAsia Media Group dapat berhubung dengan para pengguna di setiap saluran dan menawarkan penyelesaian media kepada jenama lain, melalui platform teknologi iklan atau perkhidmatan pengurusannya.

Bagi mengukuhkan tawaran dalam budaya pop, AirAsia Media Group telah menjalin kerjasama strategik dengan Universal Music Group (UMG).

Inisiatif daripada kerjasama ini adalah Red Records, sebuah label rakaman unik dengan UMG, yang akan melancarkan single pertama artis Thailand-Jerman Janine Weigel, “Passcode” yang dihasilkan oleh Tommy Brown, penerbit rakaman yang dicalonkan oleh anugerah Grammy.

Inisiatif lain termasuklah RedCarpet, tawaran bakat, media dan produksi menyeluruh, yang telah melancarkan kempen pertama menampilkan video perjalanan bersama artis Malaysia, Alvin Chong.

Penubuhan AirAsia Media Group juga selaras dengan strategi transformasi digital AirAsia dan akan menjadikannya sebagai pemacu untuk menggerakkan, mengedarkan dan menyatukan aset iklan semua syarikat di bawah kumpulan AirAsia, selain menawarkan perkhidmatan menyeluruh kepada para pemasar dari dalam talian ke penerbangan hingga ke destinasi yang dituju. – Bernama

See author's posts


Covid-19: 47 kes positif, tiada kematian

PUTRAJAYA: Sebanyak 47 kes baharu positif COVID-19 dilaporkan di negara ini setakat 12 tengah hari tadi, kata Ketua Pengarah Kesihatan Datuk Dr Noor Hisham Abdullah.

Beliau berkata daripada jumlah itu, 29 kes adalah dalam kalangan bukan warganegara.

“Jumlah kumulatif kes positif COVID-19 di Malaysia adalah 6,941 kes dan jumlah kes aktif dengan kebolehjangkitan COVID-19 adalah 1,213 kes,” katanya pada sidang media harian perkembangan COVID-19 di sini semalam.

Menurutnya, sebanyak 44 kes sembuh dan dibenarkan discaj hari ini menjadikan jumlah kumulatif kes yang telah pulih sepenuhnya adalah 5,615 kes iaitu 80.9 peratus daripada keseluruhan kes.

Dr Noor Hisham berkata tiada kes kematian baharu dilaporkan dalam tempoh 24 jam lepas setakat 12 tengah hari menjadikan jumlah kumulatif kes kematian COVID-19 di Malaysia kekal pada 113 kes.

“Sehingga kini, terdapat 13 kes positif COVID-19 yang sedang dirawat di Unit Rawatan Rapi (ICU) dan daripada jumlah tersebut enam kes memerlukan bantuan pernafasan,” katanya.

Sementara itu, beliau berkata sejak 27 April lepas sehingga semalam, Kementerian Pengajian Tinggi (KPT) telah menghantar pulang seramai 49,019 pelajar ke pangkuan keluarga masing-masing.

Dr Noor Hisham berkata bagi perjalanan merentas negeri di Semenanjung Malaysia, kesemua pelajar diwajibkan menjalani kuarantin di rumah untuk tempoh 14 hari apabila tiba di kediaman masing-masing.

“Bagi pelajar yang ke Sabah dan Sarawak pula, mereka perlu menjalani ujian persampelan Covid-19 dan sekiranya keputusan negatif, baki tempoh kuarantin perlu dijalankan di rumah masing-masing.

“Kementerian Kesihatan (KKM) menyeru semua pelajar untuk mengambil iktibar daripada kes beberapa pelajar sebuah institusi pengajian iinggi (IPT) yang telah diwajibkan menjalani kuarantin di rumah, namun didapati tidak patuh dan kemudiannya didapati positif Covid-19,” katanya.

Dr Noor Hisham berkata sikap sedemikian boleh menyebabkan orang berisiko tinggi seperti warga emas, kanak-kanak dan orang yang mempunyai sejarah penyakit kronik terdedah kepada jangkitan Covid-19.

Katanya daripada keseluruhan kes positif Covid-19 di negara ini setakat ini, sebanyak 961 kes melibatkan mereka yang berusia 60 tahun ke atas manakala kelompok berusia 12 tahun ke bawah pula merekodkan 318 kes.

Beliau turut menyuarakan kebimbangan berhubung pergerakan merentas negeri selepas dilaporkan 2,931 kenderaan diarah berpatah balik setelah didapati cuba merentas negeri untuk pulang ke kampung dalam tempoh tiga hari lepas.

“Ini sememangnya merisaukan, terutama jika dicampur pula dengan pelajar-pelajar IPT yang telah pulang ke rumah keluarga masing-masing,” katanya.

Beliau seterusnya menggesa rakyat terus patuh kepada prosedur operasi standard (SOP) yang telah ditetapkan di bawah pelaksanaan Perintah Kawalan Pergerakan (PKP) dan Perintah Kawalan Pergerakan Bersyarat (PKPB) terutamanya pada musim perayaan tidak lama lagi. – Bernama

See author's posts


Sheikh Othman Sarawak: Ulama Tersohor

APABILA kita menelusuri sejarah, Sarawak tidak ketinggalan dalam melahirkan golongan intelektual dan ulama yang berwibawa dan tersohor di peringkat antarabangsa. Di antara mereka ini adalah Sheikh Othman. Beliau merupakan anak jati Sarawak yang telah mengharumkan nama Sarawak di peringkat antarabangsa. Beliau biasa dikenali dengan nama Sheikh Othman Sarawak.

Kehebatan tokoh ini telah mengamit UKM dengan kerjasama Majlis Islam Sarawak untuk mewujudkan kerusi atas nama beliau. Penubuhan kerusi ini menunjukkan pengiktirafan kepada ketokohan Sheikh Othman dalam bidang keilmuan khususnya agama Islam. Atas sebab itulah kerusi ini berperanan dalam memberi peluang kepada kajian dalam memperkasakan sosioekonomi masyarakat Islam di Sarawak.

Latar belakang

Sheikh Othman lahir dalam keluarga pembesar berpengaruh di Sarawak. Hal ini boleh dibuktikan dengan geonologi keluarga beliau yang ada kaitan dengan pembesar Melayu awal yang membina Sarawak iaitu Datu Merpati Jipang.

Beliau dilahirkan pada 15 Jun 1864 di Kampung Sinjan, Sarawak. Ketika itu, Sarawak sudah diperintahkan oleh Raja Brooke. Kelahiran beliau bertepatan pada masanya kerana beliau kemudiannya menjadi ulama yang memperkasakan ajaran Islam bersama-sama ulama lain di Sarawak.

Beliau juga merupakan anak yatim piatu. Ayah beliau bernama Tuan Haji Wahab telah meninggal dunia sebelum beliau dilahirkan. Ibunya pula meninggal dunia selepas tiga hari beliau dilahirkan. Namun demikian pemergian kedua-dua orang tuanya mendapat perhatian daripada bapa saudara beliau iaitu Datu Hakim Abdul Karim.

Datu Hakim Abdul Karim merupakan seorang ulama Sarawak telah menjadikan Sheikh Othman sebagai anak angkat. Isteri Datu Hakim Abdul Rahman pula menjadi ibu susuan beliau. Datu Hakim Abdul Rahman ini juga adalah bapa saudara kepada Sheikh Othman.

Sheikh Othman juga mempunyai sembilan isteri yang dikahwinkannya pada waktu berbeza tetapi ramai isteri beliau telah meninggal dunia. Pada hari beliau meninggal dunia pada 1921 di Makkah, beliau meninggalkan dua orang isteri dengan enam anak lelaki dan seorang perempuan.

Anak-anak beliau ini juga merupakan orang ternama dalam bidang agama dan pendidikan. Anak-anak lelaki beliau ini terdiri daripada Zainuddin, Tuan Sheikh Muhammad Sazali, Abdul Wahab, Cikgu Nawawi dan Tuan Sheikh Sharqawi. Anak perempuan beliau pula bernama Hajah Maimunah.

Pendidikan

Dari segi pendidikan, Sheikh Othman mendapat pendidikan daripada ayah angkat beliau. Seterusnya beliau diajar oleh Datu Hakim Abdul Rahman setelah ayah angkatnya meninggal dunia. Pelajaran yang beliau dapat daripada berguru dengan dua tokoh ulama Sarawak ini adalah ilmu nahu, saraf, tauhid, fiqh, faraid dan lain-lain. Selain itu beliau juga seorang yang kuat menghafal dan mampu membaca al-Quran mengikut tajwid dalam tempoh tujuh tahun.

Selepas pengajian yang baik di Sarawak ini, Datuk Hakim Abdul Rahman menyarankan beliau melanjutkan pendidikan tinggi beliau di Makkah. Beliau berlepas ke Tanah Suci itu pada 1881. Ketika itu usia beliau baharu sahaja menjangkau 17 tahun tetapi mempunyai semangat kuat untuk mendapat pendidikan di luar negara.

Di Makkah, beliau mendapat didikan daripada pelbagai ulama tersohor ketika itu seperti Sheikh Muhammad Sa’id Babshail, Sheikh Muhammad bin Sulaiman Hasbullah al-Makki, Mushthafa bin Muhammad bin Sulaiman al-Afifi, Sheikh Abdul Hamid Daghistani dan Sheikh Muhammad asy-Syarbini al-Mishri ad-Dimyathi.  Ini hanya sebahagian sahaja nama-nama guru yang mengajar beliau di Makkah.

Di Makkah, beliau telah menunjukkan kecemerlangan apabila diijazahkan bersama kitab-kitab agama. Antara kitab-kitab ini ialah Dalil al-khairat yang merupakan kitab tentang wirid dan juga zikir. Selain kitab tersebut terdapat juga kitab tentang fiqh yang bertajuk Tanah al-Talibin.

Kitab Husn al-Wafa pula diberi kepada beliau oleh Tuan Sayid Flih bin  Sayid Muhammad al-Zahiri adalah tentang ilmu hadis. Sebuah lagi kitab hadis diberi kepada beliau bertajuk ‘Iqd al-Jawhar al-Thamin. Ilmu yang ditimba oleh Sheikh Othman ini adalah banyak.

Malah beliau tekun dalam pembelajaran ilmu tajwid dan pembelajaran al-Quran.  Selain itu guru-guru beliau juga mengajar hadis Bukhari dan Muslim.  Ilmu tasawuf pula diajar kepada beliau oleh Sheikh Abdul Karim al-Bintani. Bahasa Arab juga dikuasai dengan baik oleh beliau seperti dalam nahu, saraf, ilmu bayan dan ilmu badi’.  Ilmu beliau juga menjangkau kepada ilmu handasah dan falak.

Sumbangan

Dengan ilmu yang diperoleh ini, beliau kemudian menarik pelajar Islam untuk berguru dengannya. Pelajar dari Kepulauan Melayu, termasuk Sarawak, Patani dan Tanah Melayu juga datang ke Makkah untuk belajar ilmu Islam dengan beliau. Tambahan daripada itu pelajar-pelajar dari India dan Pakistan juga pernah berguru dengan beliau.

Antara pelajar yang pernah belajar dengan beliau ialah Dr. Abdul Karim Amrullah.  Dr Abdul Karim Amrullah pula adalah ayah kepada Dr. Hamka.  Salah seorang pelajar yang bernah belajar dengan beliau adalah Datuk Imam Abang Nawawi yang pernah berkhidmat dengan pentadbiran Brooke sebagai tokoh agama. Selain beliau beberapa lagi tokoh yang berguru dengan beliau adalah Imam Bahauddin, Salleh Arif dan Morshidi Nordin.

Kehidupan Shaikh Othman ini lebih banyak di Makkah untuk mengembangkan ilmu serta memberi ilmu kepada pelajar.  Oleh itu beliau tidak banyak berada di Sarawak. Setelah belajar di Makkah, beliau hanya kembali ke Sarawak sebanyak dua kali.

Pertama beliau datang ke Sarawak pada 1895.  Beliau tinggal di Sarawak selama setahun setengah. Beliau kembali semula ke Sarawak pada 1918.  Beliau hanya menetap di Sarawak selama setahun. Sudah semestinya kepulangan beliau ke Sarawak ini membawa bersama-sama ilmu agama untuk diajar kepada masyarakat Islam di Sarawak.  Tiga tahun selepas itu beliau meninggal dunia di Makkah.

Secara keseluruhannya umat Islam Sarawak tidak ketandusan melahirkan ulama tersohor peringkat antarabangsa. Malah ulama Sarawak mampu meraih kejayaan cemerlang di mana sahaja mereka berada.

See author's posts


Pekebun didakwa bunuh teman wanita

MELAKA: Seorang pekebun yang dituduh membunuh teman wanita warga Indonesia awal bulan ini, didakwa di Mahkamah Majistret di sini semalam.

Lo Kui Khiong, 54, mengangguk faham, selepas pertuduhan terhadapnya dibacakan di hadapan Majistret Teoh Shu Yee.

Bagaimanapun, tiada pengakuan direkodkan, kerana kes bunuh adalah di bawah bidang kuasa Mahkamah Tinggi.

Lelaki yang beralamat di Sarawak itu, didakwa membunuh Rohimah, 40, di sebuah rumah tidak bernombor di kebun durian Lot 1136 Mukim Tanjung Minyak, Taman Bertam Impian di sini, pada 12.30 tengah malam, 7 September lepas.

Bapa dua anak itu yang hanya duduk di dalam kandang tertuduh kerana sakit gout, didakwa mengikut Seksyen 302 Kanun Keseksaan yang membawa hukuman mati mandatori, jika sabit kesalahan.

Mahkamah menetapkan 24 November depan untuk sebutan semula kes, bagi mendapatkan laporan kimia dan bedah siasat.

Pendakwaan dikendalikan Timbalan Pendakwa Raya Puteri Nor Nadia Mohamed Iqbal, manakala tertuduh tidak diwakili peguam. – Bernama

See author's posts


Gelanggang petanque dibina di Kabong

KERAJAAN Sarawak melalui peruntukan Projek Kecil Luar Bandar (MRP) memperuntukkan RM41,000 untuk membina sebuah gelanggang petanque bagi kegunaan sukan penduduk di Dewan Undangan Negeri (DUN) Kabong.

Ahli Dewan Undangan Negeri (ADUN) Kabong, Mohd Chee Kadir berkata projek menaik taraf sebanyak 12 padang petanque di Pantai Tanjung Kembang itu, dijangka akan siap sepenuhnya pada tahun ini.

“Projek menaik taraf sebanyak 12 padang petanque yang telah tergendala akibat Perintah Kawalan Pergerakan (PKP) kerana Pandemik Covid-19, kini diteruskan semula.

“Kerajaan Sarawak melalui MRP, telah meluluskan peruntukan sebanyak RM41,000 bagi membina baharu sebuah padang petanque di kawasan Pantai Tanjung Kembang.

“Sekali gus dengan adanya padang petanque baharu itu kelak, ia akan memudahkan mereka melaksanakan aktiviti di samping mencungkil bakat baharu yang boleh diketengahkan dalam sukan petanque,” katanya semasa meninjau status pelaksanaan kerja menaik taraf padang petanque di Pantai Tanjung Kembang, baru-baru ini.

Chee Kadir berkata projek bina baharu kemudahan sukan ini membuktikan Kerajaan Gabungan Parti Sarawak (GPS) tidak mengabaikan rakyat.

Malah katanya lagi, kita akan sentiasa melakukan yang terbaik bagi memastikan rakyat mendapat faedahnya terutamanya kepada golongan belia di kawasan ini untuk menggalakkan mereka aktif dalam bidang sukan.

“Sehubungan itu, saya menggesa agar kemudahan ini digunakan dengan sebaik mungkin. Ia juga harus dijaga dengan sebaik-baiknya supaya dapat dimanfaatkan dalam tempoh jangka panjang.

“Saya harap pertubuhan sukan petanque di daerah ini nanti akan sentiasa berusaha untuk memperkenalkan sukan itu di peringkat komuniti selain menggalakkan penyertaan daripada pelajar sekolah dan dewasa.

“Usaha ini sangat penting kerana sukan petanque turut dipertandingkan di kejohanan berprestij seperti Sukan Malaysia (SUKMA) dan Sukan ASEAN,” ujarnya.

Chee Kadir menggesa agar masyarakat serta golongan belia di DUN Kabong seharusnya bersyukur dengan wujudnya kemudahan seperti gelanggang petanque baharu itu yang dapat memberi peluang kepada golongan belia untuk bergiat lebih aktif dalam pelbagai program kesukanan selain mengelak mereka daripada melakukan perkara tidak berfaedah.

Oleh Adi Safarman

See author's posts


Keselamatan pemain diutamakan

LIGA PERDANA INGGERIS

PENGURUS Liverpool, Jurgen Klopp berkata dia tidak akan meletakkan pemainnya dalam risiko atau memaksa mereka kembali beraksi menentang kehendak mereka ketika pendahulu Liga Perdana Inggeris kembali berlatih dalam kumpulan kecil pada Rabu.

Pasukan Klopp hanya memerlukan dua lagi kemenangan untuk menamatkan penantian 30 tahun memenangi gelaran liga ketika divisyen teratas Inggeris ditutup lebih dua bulan yang lalu kerana wabak Covid-19.

Enam kes positif Covid-19 dikesan dalam pusingan pertama 748 ujian pemain dan kakitangan Liga Perdana menjelang kembali ke latihan penjarakan sosial minggu ini.

Klopp menegaskan bahawa keutamaannya adalah kesihatan mereka yang terlibat, tetapi yakin sekarang ia selamat untuk pemain kembali ke fasa pertama latihan.

“Kami tidak akan membahayakan siapa pun untuk melakukan apa yang ingin kami lakukan. Ya, kami suka bola sepak, ya, itu tugas kami, tetapi itu tidak lebih penting daripada nyawa kita atau kehidupan orang lain,” kata Klopp kepada Sky Sports.

“Dalam hal ini jika anda tidak merasa selamat, anda tidak harus berada di sini.”

Bundesliga Jerman kembali musim ini tanpa kehadiran peminat hujung minggu lalu, menjadikan ia  liga utama pertama yang melakukannya.

Sasaran Liga Perdana untuk memulakan semula aksi pada 12 Jun telah dipersoalkan oleh kebimbangan pemain mengenai kebajikan mereka, baik daripada segi ancaman virus dan kecederaan, dengan begitu sedikit masa persiapan setelah pemberhentian yang begitu lama.

Dan Klopp akan mengalu-alukan tarikh permulaan untuk bekerja secepat mungkin.

“Tidak ada di antara kita yang tahu bila kita akan bermula. Semakin awal mereka dapat memberitahu kita, tentu lebih baik,” tambahnya.

“Kami tidak dapat bermula hari ini dan kemudian mulai bermain esok. Itu tidak berfungsi. Kami memerlukan masa untuk menyesuaikan diri dan itulah yang kami lakukan saat ini.” – AFP

See author's posts


200 nelayan Chile mogok

SANTIAGO: Bot nelayan Chile bergabung untuk melakukan protes pada Rabu lalu dengan pegawai tentera laut di Pelabuhan Valparaiso ketika mereka menuntut untuk kembali bekerja di salah satu pelabuhan utama negara itu.

Lebih daripada 200 nelayan dengan kapal berlainan ukuran melakukan demonstrasi di pelabuhan dengan membakar sekurang-kurangnya lima tayar besar yang tergantung di tepi dermaga.

Pegawai Angkatan Laut Chile di kapal peronda yang bertanggung jawab atas keamanan pelabuhan, berusaha memadamkan kebakaran dengan jet air selain turut menyasarkan kapal nelayan dalam usaha meleraikan demonstrasi itu.

“Anggota tentera laut menggunakan peluru getah dan menembak ke arah kapal yang berlainan di lokasi ini,” kata Gabenor Maritim Valparaiso, Nelson Saavedra.

Saavedra mengatakan nelayan bertindak balas dengan melemparkan batu, minyak petrol, bom cat dan cuba menyerang kapal Tentera Laut.

Dalam kejadian itu, penunjuk perasaan mengatakan sekurang-kurangnya tiga daripada mereka cedera.

Para nelayan menuntut kerajaan memenuhi perjanjian untuk membangun dermaga baharu di pelabuhan untuk digunakan.

Para pekerja berharap untuk diberi ganti rugi selama empat tahun ke depan yang mana mereka tidak dapat bekerja dalam tempoh itu,” kata peguam nelayan, Felipe Olea, kepada media tempatan.

Lapan tahun yang lalu, nelayan dipindahkan dari kawasan Pelabuhan Valparaiso yang mana mereka beroperasi kerana pembinaannya dilakukan di sana.

Selain itu, nelayan turut dipindahkan ke bandar pesisir Quintero, 50 kilometer utara Valparaiso.

Pelabuhan Valparaiso, yang terbesar kedua di negara itu memindahkan 9.3 juta tan kargo pada 2019, sementara setiap tahun menerima sekitar 40 kapal pesiar dan 100,000 pelawat. -AFP

See author's posts


Singapura pengimport ketiga terbesar sawit Malaysia

KUALA LUMPUR: Singapura muncul sebagai negara pengimport ketiga terbesar produk minyak sawit Malaysia dengan peningkatan sebanyak 5.8 peratus daripada 650,411 tan kepada 688,457 tan di rantau ASEAN pada 2019.

Pengerusi Lembaga Minyak Sawit Malaysia (MPOB) Datuk Ahmad Jazlan Yaakub berkata, MPOB positif eksport sawit Malaysia ke negara jiran itu akan terus meningkat terutamanya selepas pintu ekonomi kembali aktif seperti sebelum serangan pandemik Covid-19.

“Tiga eksport utama produk sawit Malaysia ke Singapura adalah minyak sawit sebanyak 361,898 tan, oleokimia 150,625 tan, produk sawit siap 136,488 tan dan selebihnya lain-lain produk sawit,” katanya dalam kenyataan semalam.

Ahmad Jazlan menerima kunjungan hormat Timbalan Pesuruhjaya Tinggi Singapura ke Malaysia, Loy Hui Chien di pejabatnya hari ini.

Ketua Pengarah MPOB, Dr Ahmad Parveez Ghulam Kadir turut menyertai pertemuan itu yang antara lain membincangkan mengenai kelangsungan sawit Malaysia yang dieksport ke Singapura serta bagaimana meningkatkan eksport pada masa akan datang.

“Bagi tempoh Januari sehingga Jun 2020, nilai eksport turut meningkat kepada 357,542 tan berbanding 327,942 tan pada 2019 dengan peningkatan sebanyak sembilan peratus berbanding tempoh yang sama pada tahun lepas yang bernilai RM1.18 bilion,” katanya.

Ahmad Jazlan berkata pertemuan itu turut membantu kementerian mencapai sasaran industri sawit untuk menyumbang sebanyak RM70 bilion kepada Keluaran Dalam Negara Kasar Negara (KDNK) berbanding RM64.84 bilion pada tahun lepas. – Bernama

See author's posts


IKB meningkat sejajar kenaikan harga keluli

BAR KELULI BAGI KESEMUA KATEGORI BANGUNAN MENINGKAT… IKB tanpa bar keluli di Sabah dan Sarawakmeningkat di antara 0.3 peratus dengan 3.6 peratus bagi hampir semua kategori bangunan. Kategori bangunandengan peningkatan tertinggi di Sabah dan Sarawak adalah kerangka besi satu tingkat (menara sahaja) di KotaKinabalu dan bangunan kayu di Kuching. Peningkatan tertinggi bagi besi direkodkan di Sarawak (3.8 peratus) dandiikuti oleh Kelantan, Terengganu dan Pahang sebanyak 2.4 peratus. Harga bagi hampir semua bahan binaan seperti simen, keluli, batu baur, pasir, batu bata dan dinding, bahan bumbung dan bahan siling telah meningkat pada April 2022.

KUALA LUMPUR: Indeks Kos Bahan Binaan Bangunan (IKB) tanpa bar keluli dan termasuk bar keluli bagi kesemua kategori bangunan meningkat 0.1 peratus hingga 3.6 peratus bagi Malaysia, menurut Jabatan Perangkaan Malaysia (DOSM).

DOSM menjelaskan IKB tanpa bar keluli dan termasuk bar keluli bagi kesemua kategori bangunan meningkat 0.6 peratus hingga 3.4 peratus bagi Semenanjung Malaysia, sementara bagi Sabah pula 0.1 peratus hingga 2.4 peratus dan Sarawak di antara 0.8 peratus dengan 3.6 peratus.

Ketua Perangkawan, Datuk Seri Dr Mohd Uzir Mahidin berkata, IKB tanpa bar keluli bagi semua kawasan di Semenanjung Malaysia meningkat di antara 0.9 peratus dengan 3.4 peratus bagi hampir semua kategori bangunan.

“Kategori bangunan yang merekodkan peningkatan tertinggi ialah bangunan konkrit bertetulang (K.T) dua hingga empat tingkat (berbumbung rata) di Terengganu dan Kelantan,” katanya dalam kenyataan bagi mengulas laporan Kerja-kerja Pembinaan Bangunan dan Struktur April 2022 yang dikeluarkan DOSM pada Rabu.

Ia memaparkan Indeks Kos Binaan (IKB) tanpa bar keluli dan termasuk bar keluli mengikut kategori bangunan dan kawasan serta indeks harga seunit bahan binaan utama.

Beliau berkata, IKB tanpa bar keluli di Sabah dan Sarawak meningkat di antara 0.3 peratus dengan 3.6 peratus bagi hampir semua kategori bangunan.

Kategori bangunan dengan peningkatan tertinggi di Sabah dan Sarawak adalah kerangka besi satu tingkat (menara sahaja) di Kota Kinabalu dan bangunan kayu di Kuching, katanya.

Mohd Uzir berkata, IKB dengan bar keluli bagi semua kawasan di Semenanjung Malaysia, Sabah dan Sarawak meningkat 0.1 peratus hingga 3.6 peratus bagi hampir semua kategori bangunan.

Beliau berkata, kategori bangunan yang merekodkan peningkatan tertinggi di Semenanjung Malaysia ialah bangunan (K.T.) dua hingga empat tingkat (berbumbung rata) dan bangunan (K.T.) lima tingkat dan lebih (untuk pejabat) di Pulau Pinang, Kedah, Perlis, Terengganu dan Kelantan dengan 3.1 peratus; Kota Kinabalu di Sabah dengan 2.4 peratus bagi kerangka besi satu tingkat (menara sahaja) dan bangunan kayu di Kuching dengan 3.6 peratus.

“Purata harga seunit besi yang terdiri daripada bar bulat keluli lembut dan mycon 60 ‘high tensile deformed bars’ meningkat 2.3 peratus berbanding 1.4 peratus pada bulan sebelumnya,” katanya.

Beliau berkata, peningkatan tertinggi bagi besi direkodkan di Sarawak (3.8 peratus) dan diikuti oleh Kelantan, Terengganu dan Pahang sebanyak 2.4 peratus.

“Harga bagi hampir semua bahan binaan seperti simen, keluli, batu baur, pasir, batu bata dan dinding, bahan bumbung dan bahan siling telah meningkat pada April 2022,” katanya.

Mohd Uzir berkata, Laporan Persatuan Keluli Dunia menyatakan pengeluaran keluli mentah dunia bagi 64 negara adalah 161.0 juta tan pada Mac 2022, dengan penurunan sebanyak 5.8 peratus berbanding Mac 2021.

Menurut DOSM, pengeluaran keluli mentah global adalah sebanyak 456.6 juta tan dalam tempoh tiga bulan pertama pada 2022 dengan penurunan sebanyak 6.8 peratus berbanding tempoh yang sama pada 2021.

Manakala pengeluaran keluli Asia dan Oceania adalah 331.3 juta tan keluli mentah pada suku pertama 2022 dengan penurunan sebanyak 7.8 peratus pada suku pertama 2021

Menurut laporan Bank Dunia, kebanyakan harga komoditi dijangka meningkat pada 2022 dan kekal tinggi dalam jangka sederhana, terutama bagi komoditi yang mana Rusia dan Ukraine merupakan pengeksport utama, termasuk tenaga dan bijirin, tambah DOSM.

“Harga komoditi meningkat dengan mendadak berikutan bermulanya peperangan di Ukraine serta pasca-Covid-19 yang meluas.

“Kenaikan harga tenaga akan meningkatkan kos pengekstrakan dan penapisan bijih logam, terutama aluminium, bijih besi dan keluli,” menurut DOSM. – BERNAMA

See author's posts


Ishiba calon terbaik ganti Abe

JEPUN: Bekas Menteri Pertahanan Jepun, Shigeru Ishiba dilihat sebagai calon terbaik mengisi jawatan Perdana Menteri Jepun bagi menggantikan Abe Shinzo, hasil tinjauan oleh Agensi Berita Kyodo.

Figura berusia 63 tahun itu dilihat paling sesuai menggantikan Abe yang juga akan mengambil alih jawatan Perdana Menteri itu sehingga pilihan raya pada bulan Oktober 2021.

Sokongan untuk Parti Liberal Demokratik (LDP) mencapai sekitar 48 peratus menyokong Ishiba bagi menggantikan Abe.

Menerusi tinjauan Kyodo lagi, majoriti 58 peratus percaya bahawa keputusannya untuk mengundurkan diri adalah tepat.

LDP pada masa ini menguasai 284 dari 465 kerusi.Terdahulu, Abe mengumumkan peletakan jawatan susulan masalah kesihatan yang dihadapinya.

Menurut Abe, beliau perlu menjalani rawatan jangkitan usus yang menyebabkan beliau terpaksa berehat seketika pada 2007.

Sementara itu, akhbar Nikkei melaporkan, Perdana Menteri Jepun akan dipilih dalam sesi khas Parlimen yang akan diadakan pada 17 September ini.

Berikutan keputusan Abe untuk meletakkan jawatan, LDP memulakan persiapan untuk memilih pemimpin berikutnya pada 15 September dan Majlis Umum parti akan bermesyuarat pada hari Selasa ini untuk memutuskan bagaimana dan bila proses itu akan berlaku.

Nikkei turut difahamkan, Ketua Setiausaha Kabinet, Yoshihide Suga yang juga orang kanan Abe turut menjadi antara calon jawatan nombor satu itu.Suga juga dilihat sebagai individu yang layak meneruskan dasar seterusnya dan pendiriannya ingin menangani Covid-19 dan ekonomi.

Setiausaha Agung LDP, Toshihiro Nikai mengatakan bahawa dia akan menyokong Suga dalam persaingan kepimpinan parti.Anggota kanan Hosoda, kumpulan terbesar dalam LDP menggambarkan Suga sebagai calon terkemuka.-AFP

See author's posts


Sabri Sahar sah ke Sarawak

BEKAS pemain Sarawak FA, Sabri Sahar menjadi pemain ketiga Sabah Football Club (FC) yang dipinjamkan ke pasukan lain apabila beliau disahkan menyertai Sarawak United bagi menghadapi baki saingan Liga Malaysia, musim ini.

Ketua Jurulatih Sabah FC, Kurniawan Dwi Yulianto berkata, beliau yakin pemain berusia 28 tahun itu dapat meningkatkan semula keyakinannya dan kembali ke prestasi terbaik sekali gus menambahkan lagi minit permainan untuk merebut tempat dalam kesebelasan utama pasukan musim depan.

Katanya, pihak pengurusan kelab bersama barisan kejurulatihan yakin sekiranya peluang beraksi lebih kerap diberikan, Sabri mampu untuk mendapatkan semula sentuhan permainannya.

Sebelum ini dua pemain muda Sabah FC yang juga bekas pemain skuad B19 kebangsaan, Arius Dius Jais dan Evan Wensley dipinjamkan kepada Kelantan United FC untuk baiki saingan Liga Perdana 2021.

Ini merupakan kali kedua Sabri bermain untuk pasukan Sarawak selepas pernah menyarung jersi Sarawak selama semusim pada 2015.

Sabri mula bermain untuk pasukan Sabah pada 2010 sebelum dipinjamkan untuk saingan Piala Malaysia kepada Kedah pada 2012 dan kembali semula bersama Sabah untuk musim 2013-2014.

Beliau juga sempat bermain untuk Negeri Sembilan pada 2016 dan kembali menyarung jersi skuad badak sejak 2017 sehingga kini.

Mengulas mengenai perpindahan itu, Sabri mengucapkan terima kasih kepada barisan pengurusan dan kejurulatihan Sabah FC atas peluang yang diberikan dan berjanji untuk mempamerkan aksi terbaik sekaligus membantu Sarawak United untuk kembali ke Liga Super musim depan.

Oleh ADI SAFARMAN

See author's posts


Alegori yang Memberangsangkan

Oleh Roslan Jomel

“Secara indah dan berkesan, kesusasteraan yang baik membijaksanakan manusia dalam segala tindakannya. Pendek kata, kesusasteraan yang sebenar membijaksanakan hati manusia. Dari hatilah teralirnya kebijaksanaan kepada minda yang kemudian menggerakkan anggota yang lain untuk bertindak menguasai alam ini demi kepentingan manusia.” – Sasterawan Negara Shanon Ahmad, petikan daripada esei “Sastera untuk Membangunkan Mental Bangsa” yang termuat dalam buku Sastera, Pengalaman Ilmu Imaginasi dan Kitarannya, terbitan Dewan Bahasa dan Pustaka, 1994.

Awang Alfizan mengemukakan suatu isu serius dan mustahak untuk diisikan ke dalam tema utama naskhahnya, “Citra”. Sepenting mana bidang kesusasteraan kepada masyarakat? Apakah natijahnya jika perkembangan teknologi dan kepesatan kemajuan materialisme tanpa ditiupkan nilai-nilai rohani ke dalam jiwa masyarakat? Andai dipisahkan dua bidang itu, apakah akan terjadi kepada kemanusiaan? Kalau disatukan, adakah ia membawa musibah kepada aliran kemajuan dalam negara?

Dua persoalan besar ini disatukan dalam bentuk fiksyen yang menurut saya sungguh berjaya dan imaginatif sifatnya. Ia suatu naskhah yang mempesonakan, bahkan mempunyai mesej berguna untuk direnungkan bersama-sama. Biarpun bukanlah sebuah karya yang cemerlang (kerana masih terdapat ciri-ciri klise dan polos), keupayaan Awang Alfizan mengarang tema berhubung kelestarian kemanusiaan lebih meyakinkan daripada karya-karya yang dikarang oleh segelintir pengarang berpengalaman.

Citra ialah watak utama dalam naskhah tersebut. Secara tersirat, menegaskan kemajuan sesebuah negara harus memiliki citra yang sempurna, sama ada dalam kemajuan teknologi, ilmu dan kesenian. Tanpa keseimbangan begitu (spiritual dan intelektual), lambat-laun sesebuah negara itu bakal hancur kerana sifat dan tingkah-laku masyarakatnya yang jahil dan terlalu berorientasikan kebendaan. Agama Islam sendiri menegaskan agar setiap manusia harus mencari pengetahuan, apa-apa sahaja ilmu yang membawa manfaat kepada sesama masyarakat. Namun ilmu yang dikembangkan itu sewajarnya tidak mengundang bencana kepada penghuni-penghuni bumi. Dan di sinilah pentingnya setiap manusia disedarkan bahawa aspek kemanusiaan yang baik mampu disuntik melalui bahan-bahan bacaan, sama ada ilmiah dan kesusasteraan. Isu itulah yang menjadi pusat perhatian kepada pengarang untuk ditegaskan ke dalam jantung naskhahnya.

Dengan gaya penulisan berbentuk alegori, Awang Alfizan menyampaikan suara nuraninya berhubung keterasingan subjek sastera dalam arus pembangunan negara. Dalam naskhah yang menarik itu, masyarakat dibahagikan berdasarkan warna mata, iaitu biru dan ungu, sebagaimana yang ditetapkan oleh pihak pemerintah. Masyarakat bermata biru digelar sebagai Sanstri, manakala mereka yang bermata ungu pula dikelaskan sebagai Sastrawi. Apakah bezanya? Kelompok yang digelar Sanstri ialah mereka yang berkebolehan menguasai ilmu sains dan matematik. Sedangkan kelompok Sastrawi pula mereka yang berjiwa kesenian dan mahir dalam bidang kesusasteraan. Pembahagian kelas yang diarahkan oleh pihak pemerintah itu juga menggambarkan situasi pemikiran masyarakat umum tentang kedua-dua subjek itu dalam silibus pembelajaran. Alangkah sempitnya ahli akademik melihat keluasan ilmu dan akal setiap manusia secara holistik. Itu suatu helah yang menghina.

Walaupun isu yang diluahkan oleh pengarang naskhah bukanlah hal baharu, malahan kerap disuarakan oleh sasterawan besar negara, namun hakikatnya di luar sana, sastera masih dianggap sebagai perkara aneh dan tidak berjejak di bumi nyata. Mereka yang cenderung kepada kesenian dan kesusasteraan, secara skeptikalnya, dipandang sebagai tidak praktikal, kurang membantu kepada usaha meninggikan status negara ke arah berdaya saing. Entah siapalah yang berfikiran dangkal dan memandang rendah tentang subjek kesusasteraan dan kesenian itu sebelum ini?

Dalam naskhah “Citra”, pengarang menulis bahawa golongan Sastrawi tidak bersetuju dengan pembahagian yang bersikap bias itu. Sesiapa yang cuba membantah, akan berhadapan dengan tembakan maut oleh pihak tentera. Lebih malang daripada itu, kelompok Sastrawi dikurung dalam gedung raksasa yang dipanggil “Dunia Antara Dua Tembok”. Tindakan demikian memang agak ekstrem, tetapi itulah cara pengarang fiksyen menyatakan pandangan/sindiran mereka.

Citra, selaku peran utama dalam naskhah, memiliki keupayaan dalam kedua-dua bidang. Sains dan matematik serta bidang kesusasteraan. Kebolehan sebegitu digelar Sainatra. Gabungan sains dan sastera, iaitu individu yang bermata warna ungu di sebelah kiri dan kanannya pula berwarna biru. Sewajarnya ramai lagi manusia memiliki keupayaan sebegitu. Namun, kenyataannya, majoriti manusia di luar lebih suka kepada sesuatu yang bersifat materialistik. Kononnya individu bergelar Sainatra lahir daripada pasangan golongan Sanstri dan Sastrawi. Individu sedemikian dianggap berbahaya kerana mengancam pelan kemajuan negara. Menurut undang-undang yang ditetapkan, individu yang dilahirkan memiliki kedua-dua mata berbeza warna, diharamkan oleh Sistem Legasi. Sistem Legasi itulah yang menetapkan pembahagian masyarakat mengikut warna mata – hasil suntikan cecair ke dalam tubuh manusia.

Inilah kisah sikap dan wawasan Citra dalam naskhah bertajuk “Citra”. Sebagai individu Sainatra, kewujudan Citra dalam keadaan serba tertekan. Masyarakat pasti memusuhi kelebihannya. Hal ini kerana dalam negara yang diperintah secara tidak adil, bila-bila masa sahaja nyawa Citra bakal melayang. Kebolehan yang ada pada Citra menjadi ancaman terbesar kepada keseimbangan dunia. Citra perlu dibunuh. Itulah yang mengganggu tidurnya. Citra didatangi mimpi mengerikan, kononnya akan ditangkap oleh puak Sanstri. Ibu Citra mencadangkan agar segera untuk bertemu dengan ayahnya yang merupakan tokoh berpengaruh dalam golongan Sanstri di Kota Legasi. Tuan Dr. Shah nama ayahnya. Ironi, kemudian kita maklum, ayahnya itulah pengasas Sistem Legasi yang telah memecahkan masyarakat menjadi dua golongan. Adakah itu kebetulan? Sedikit-sebanyak, kejutan begitu melemahkan karya kreatif.

Maka berangkatlah Citra ke Kota Legasi atas cadangan ibunya. Ibunya bimbang keselamatan Citra yang memiliki sepasang mata yang berbeza warna – biru dan ungu. Suatu kelahiran yang langka di Kota Legasi, malahan pada kehidupan nyata pada masa kini. Hal ini kerana, mata Citra menyerupai golongan Sainatra. Disebabkan itu jugalah Citra terpaksa melakukan penyamaran dengan meletakkan kanta lekap berwarna biru. Penyamaran itu perlu dilakukan untuk mengelak daripada diberkas oleh pihak berwewenang. Di samping itu juga, Citra mempunyai gagasan yang kelak akan disampaikan pada bahagian akhir naskhah. Gagasan yang bertentangan dengan dasar pemerintahan itu bakal melenyapkannya nanti. Itulah harga yang perlu dibayarnya. Sekurang-kurangnya, Citra sudah menunaikan tanggungjawabnya sebagai manusia. Enggan tunduk kepada kehendak majoriti atau cuak oleh kekejaman pihak pemerintah.

Sebaik sahaja berada di Kota Legasi, Citra terpaku mendongak kemajuan yang dicapai oleh kota yang disifatkan sebagai melangkaui batas pemikiran logik. Kenderaan berterbangan di udara, sementara penduduk kota menggunakan tenaga yang diserap dari luar angkasa sebagai sumber tenaga elektrik untuk keperluan harian. Luar biasa. itukah yang dinamakan alam masa depan? Futuristik? Pencapaian sebegitu kononnya melambangkan keupayaan golongan Sanstri dalam mengelola kepesatan teknologi negara. Lalu apa lagi yang hendak dicapai oleh kaum manusia? Pindah ke planet Marikh? Adakah mereka akan berasa puas dengan apa yang sudah diperoleh? Dan apa yang terjadi kepada psikologi kemanusiaan akibat derasnya kemajuan yang mengelilingi kehidupan mereka? Adakah lagi makna kasih sayang dan saling hormat-menghormati sesama insan? Setiap manusia dihamba oleh peralatan serba canggih.

Tetapi dalam jiwa Citra, pembangunan fizikal dan kehebatan infrastruktur itu tidak mempesonakannya. Tiada sentuhan kesenian dan kemanusiaan. Ada kejanggalan dan kelompangan yang mengganggu pandangan spiritualnya sebagai manusia berjiwa sensitif. Apalah ertinya kesemua evolusi yang nantinya hanya menukar keperibadian setiap manusia bagaikan robot itu? Kosong dari dalam dan kaku dari luar. Tiada imaginasi dan tiada kepekaan dalam menilai hal-hal indah yang berada di depan mata. Itu bukan kemajuan bagi peradaban manusia. Tetapi suatu bayangan kemusnahan untuk penghuni bumi. Bayangkan andai golongan kapitalis dibiarkan terus berleluasa menguasai urusan negara, lambat-laun, kawasan hijau dan kehijauan air sungai, akan musnah dan keruh oleh sisa kerosakan. Sayangnya, tidak semua yang berfikiran seperti Citra. Dan Citra menyedari situasi yang ditanggungnya. Kewujudannya dalam penyamaran menambahkan lagi kejayaan di pihak yang menjadi duri dalam daging kepada gagasan besarnya untuk menyatukan kedua-dua golongan sebagai masyarakat yang berhak dan sah di bawah undang-undang.

Identiti Citra akhirnya terbongkar di dalam perpustakaan. Di situlah Citra menyendiri dengan dunia sastera yang dicintainya. Di situlah Citra belajar tentang keajaiban bahasa dan kerumitan akal manusia melalui tulisan para sasterawan hebat. Apabila identitinya, sebagai individu yang dikelompokkan sebagai masyarakat Sainatra terdedah di hadapan Riki, yang kemudian menjadi kekasih dan pengkhianat kepada misi murni Citra, naskhah itu menemui alur penghujungnya. Riki menyanjung kebolehan Citra. Disebabkan itulah, Riki berusaha untuk menyembunyikan identiti sebenar Citra semasa forum perdana diadakan. Dalam acara itu jugalah Citra berhadapan dengan ayahnya untuk mengemukakan cadangan agar menyatukan golongan Sanstri dan Sastrawi. Suatu eksperimen dilakukan dengan mengambil DNA Sainatra dan dimasukkan ke dalam tubuh golongan Sanstri. Maka, terciptalah golongan yang berkebolehan dalam pelbagai bidang. Bukankah itu lebih praktikal dan manusiawi?

Idea dan usul Citra mendapat sorakan. Mereka yang hadir terpegun dengan cadangan bernas daripada Citra. Termasuk pengasas Sistem Legasi, Tuan Dr. Shah. Bahkan Tuan Dr. Shah menjemput Citra datang ke pejabatnya untuk membincangkan ideanya dengan lebih mendalam. Tanpa disedari Citra, Riki berasa cemburu dengan kepintaran yang dimiliki kekasihnya itu. Citra perlu dimusnahkan. Riki berasa tercabar kerana Tuan Dr. Shah lebih tertarik kepada Citra. Bukan dirinya. Dengan penuh helah, Riki mengajak Citra untuk menyelinap masuk ke dalam bangunan pemerintah pada waktu malam. Kononnya untuk menyelidik informasi tentang ayah kandung Citra. Sudah tentu sahaja Citra mudah terpengaruh oleh ajakan Riki. Memang pada asalnya, Citra mencari ayah kandung untuk melindunginya daripada sebarang ancaman daripada pihak pemerintah. Sungguh polos dan jernih fikiran Citra. Tanpa menaruh perasaan curiga dan skeptikal. Dia yang dimabuk oleh cinta kepada Riki, bagaikan orang buta yang menyerahkan nasibnya dipimpin oleh manusia durjana.

Namun rupanya, Riki mengheret Citra ke arah yang salah. Helah itu dilakukan untuk melenyapkan kewujudan Citra yang telah menghalangnya untuk lebih menonjol. Dalam ruangan yang dikelilingi hologram dialirkan arus elektrik, terdapat sebuah lubang gelap dan dalam. Riki yang berada di belakang, menolak Citra ke dalam lubang itu. Adakah itu laluan pintu masuk ke Dunia Antara Dua Tembok? Dan di dalam lubang gelap dan sunyi itulah, akhirnya Citra menemui pusara ibunya. Citra berbisik, adakah Dunia Antara Dua Tembok ialah sebuah pusara? Dalam Islam, alam barzakh didefinisikan sebagai suatu tempat di antara dunia dan akhirat. Alam barzakh juga bermaksud dinding pembatas antara dua benda. Juga alam barzakh bermaksud alam yang dilalui manusia setelah meninggal dunia.

Cerita pun melabuhkan tirainya. Ia bukan penamat yang berbentuk gembira. Malah menusuk jiwa. Keadaan yang samar-samar menyelubungi pandangan Citra. Dia terlantar di atas katil dan dirawat oleh doktor psikologi. Mental dan jiwa Citra benar-benar terpukul. Bukan jasadnya yang tercedera, tetapi akal. Hal itu bukan boleh dipandang enteng. Persoalannya kini, di manakah Citra berada? Di alam nyata atau alam halusinasi? Mengapakah Citra menderita sedemikian rupa? Adakah kerana ayahnya, Tuan Dr. Shah, menghalang kecenderungan anaknya itu yang ingin belajar dalam bidang kesusasteraan? Adakah Citra terlantar akibat tekanan emosi yang berpunca daripada keegoan ayahnya dalam menentukan pilihan hidup? Imaginasi yang mengapungkan fikiran perasaan Citra telah membentuk sebuah alam yang sukar dijejak oleh pemahaman kasar masyarakat umum. Mujur, ayah Citra menyedari kesilapan yang dilakukannya. Sebagai seorang ayah, Tuan Dr. Shah seharusnya mempertimbangkan kemahuan dalaman anaknya sendiri dan bukan bersikap mendominasi. Setiap generasi memiliki ekspresi mereka masing-masing. Memaksa mereka untuk menerima apa yang dimahukan oleh orang tua, hanya menjadikan keadaan bertambah tegang.

Sebagai pengarang, Awang Alfizan telah membangkitkan suatu isu yang mustahak untuk difikirkan bersama-sama. Syabas. Idea dan tema yang dipilih juga disampaikan dengan bahasa yang kemas. Bahkan lebih menakjubkan, pengarang juga pintar menyusun jalan cerita sehingga pembaca terasa tersentuh dengan penderitaan batin yang ditanggung oleh Citra.

Siapa sangka, ruangan imaginasi yang memenuhi fikiran Citra ialah suatu bentuk bantahan daripada dalaman tentang kepincangan silibus pembelajaran yang dilaksanakan sekarang. Orang dewasa, terutamanya pembuat dasar pemerintahan, perlu berfikir kembali kesilapan yang dilakukan mereka dalam melaksanakan bentuk pendidikan pada hari ini. Bidang sastera bukan untuk pelajar lemah dan suka berkhayal. Bidang sains dan matematik juga tidak sepatutnya membuatkan pelajar hilang nilai-nilai spiritualnya sebagai seorang manusia.

Sama ada sastera dan sains serta matematik, kedua-dua cabang ilmu itu sama-sama penting dalam membentuk keperibadian yang berdaya saing. Gabungan dua disiplin ilmu itu lebih mencerdaskan manusia secara akal dan rohani. Sastera meningkatkan kepekaan kemanusiaan seseorang dalam berhubungan dengan pelbagai masyarakat luar. Manakala bidang sains dan matematik, atau apa-apa sahaja kemahiran lain, menjadikan kehidupan manusia lebih baik dan lancar dalam menempuhi perubahan zaman dan situasi semasa. Sebarang usaha untuk membahagikan dua bidang itu, hanyalah langkah mundur dan tidak wajar diterapkan dalam perkembangan peradaban manusia.

Pada ketika ini, kita telah menyaksikan setiap hari, bagaimana kerosakan dan kerakusan manusia menjahanamkan ekosistem kerana ingin mengejar keuntungan material semata-mata. Apakah sebabnya? Sebuah dunia yang dahulunya indah, hijau dan mendamaikan, kini semakin menghampiri kehancuran akibat tingkah-laku manusia yang di dalam dada dan kepalanya berisi kebendaan. Walhasilnya, Citra adalah contoh manusia yang menderita itu.

See author's posts


Elaun naik serta-merta

PEMENANG pingat perak dan gangsa Sukan SEA serta Sukan Para ASEAN menerima perkhabaran gembira, apabila kadar elaun mereka dinaikkan berkuatkuasa serta-merta.

Menteri Belia dan Sukan Datuk Seri Ahmad Faizal Azumu berkata pemenang perak akan menikmati kenaikan elaun daripada RM800 kepada RM1,500, manakala gangsa pula dari RM800 kepada RM1,000 sebulan.

Ahmad Faizal menjelaskan penambahan kadar elaun itu perlu dibuat bagi memastikan perancangan latihan dan kebajikan atlet terus terpelihara.

“Bagi atlet yang tidak memenuhi kriteria pemilihan untuk dimasukkan ke program latihan sepenuh masa, saya telah meminta MSN (Majlis Sukan Negara) untuk terus menghulurkan bantuan setiap kali mereka hadir menjalani latihan, secara berfasa.

“Bantuan penginapan, kemudahan fasiliti dan tempat latihan, penginapan, makan dan minum dan khidmat sokongan terus ditawarkan mengikut perancangan dicadangkan, setiap persatuan sukan kebangsaan,” katanya ketika berucap pada perhimpunan atlet dan jurulatih di Kuala Lumpur, semalam.

Sementara itu, beliau berkata kontrak yang ditawarkan kini juga tertumpu kepada persiapan menghadapi temasya sukan tertentu, dengan bentuk elaun latihan kembali berpaksikan kepada pencapaian seseorang atlet dalam temasya disertai.

Ahmad Faizal juga mahu atlet kekal fokus untuk melakar pencapaian cemerlang buat Malaysia, biarpun bakal menjalani kalendar padat tahun ini termasuk tiga temasya sukan utama iaitu Sukan SEA Hanoi, Vietnam pada Mei, diikuti Sukan Komanwel di Birmingham, United Kingdom pada Julai dan Sukan Asia di Hangzhou, China pada September ini.

“Apa yang paling dituntut daripada anda semua ketika ini ialah sentiasa memastikan diri dalam keadaan kecergasan terbaik, sentiasa bersedia daripada semua segi walau apa sekali pun cabaran yang terpaksa ditempuhi,” katanya.

Dalam pada itu, Ketua Pengarah MSN Datuk Ahmad Shapawi Ismail memaklumkan seramai 45 atlet normal dan 12 atlet para menikmati kenaikan elaun latihan bagi pemenang pingat perak dan gangsa di Sukan SEA dan Sukan Para ASEAN itu.

Katanya sebanyak RM322,800 diperuntukkan bagi penambahan elaun latihan kepada atlet terlibat, dan ini menjadikan kos keseluruhan elaun meningkat dari RM8.94 juta kepada RM9.26  juta.-Bernama

See author's posts


Jangan terpengaruh ajaran PMYT

BUKIT GANTANG: Orang ramai dinasihatkan supaya tidak terpengaruh dengan ajaran Perjalanan Mimpi Yang Terakhir (PMYT) kerana dibimbangi memberi ancaman berbahaya kepada keselamatan negara.

Menteri di Jabatan Perdana Menteri (Hal Ehwal Agama) Idris Ahmad berkata, pihaknya berterima kasih atas tindakan pantas Polis Diraja Malaysia (PDRM) yang menahan ketua ajaran itu awal pagi kelmarin.

“Terima kasih kepada PDRM telah bertindak pantas untuk membawa mereka kepada pengadilan. Ia bukan sahaja isu agama tetapi juga melibatkan keselamatan negara.

“Kita keluarkan satu kenyataan bahawa bahayanya ancaman ajaran ini,” katanya, pada sidang media selepas menyampaikan bantuan kepada mangsa banjir dari tiga perkampungan di sini semalam.

Beliau berkata, pihaknya akan bekerjasama dengan jabatan agama Islam setiap negeri bagi memantau pergerakan pengikut-pengikut kumpulan yang menyeleweng daripada ajaran sebenar.

Katanya, umat Islam di negara ini dinasihatkan mempelajari agama secara kelompok daripada masjid dan surau yang merupakan medium jelas serta dipantau oleh jabatan agama sekali gus mengelakkan terlibat dengan ajaran yang diadakan di tempat tersembunyi.

“Mengaji di tempat tersembunyi seperti di atas bukit tidak sepatutnya berlaku dan kita kena guna rasional akal kita kenapa tidak dibuat di masjid dan surau, jadi perkara ini patut difahami.

“Jangan percaya dan terpengaruh dengan ajaran yang pelik tetapi kita perlu rujuk kepada pejabat agama masing-masing atau imam untuk sahkan sama ada ajaran itu betul atau tidak,” katanya.

Awal pagi kelmarin, polis menahan seorang wanita berusia 39 tahun yang merupakan ketua ajaran PMYT di kediamannya di Shah Alam, Selangor.

Sebelum ini, tular dalam media sosial seorang wanita dengan gelaran Sittah Annur dikaitkan dengan ajaran sesat PMYT mendakwa kononnya akan berlaku Perang Dunia Ketiga bermula di Sabah dan memimpin pasukannya mencari imam Mahdi untuk melawan musuh.

Wanita terbabit juga mendakwa dirinya mempunyai keistimewaan dan berupaya membuat ramalan berkaitan apa yang akan berlaku pada masa depan. — Bernama

See author's posts


British Airways jual koleksi seni untuk dapatkan dana

AMMAN: British Airways (BA) dilaporkan terpaksa menjual beberapa koleksi seni bernilai jutaan pound untuk mengumpulkan dana bagi membantu syarikat mengharungi krisis yang dicetuskan wabak Covid-19, lapor agensi berita Jordan (Petra) pada Khamis.

Syarikat itu berkata koleksi berkenaan merangkumi karya seni Damien Hirst, Bridget Riley dan Peter Doig, satu daripadanya dipercayai bernilai lebih AS$1 juta.

Difahamkan, sekurang-kurangnya 10 karya seni sudah dijual.

BA turut terkesan dengan penurunan jumlah penerbangan dan dijangka  mengurangkan ribuan pekerjaan.

Minggu lalu, pengerusi dan ketua pegawai eksekutif BA Alex Cruz berkata syarikat mengalami kekurangan aliran tunai dan masalah mungkin dapat diselesaikan dengan melaksanakan penstrukturan semula perniagaan.

Akhbar London Evening Standard, melaporkan penjualan karya seni itu dikendalikan oleh syarikat lelong, Sotheby’s.- Bernama

See author's posts


Penting pendedahan latihan

KETUA Pegawai Eksekutif (CEO) Perbadanan Sukan Sarawak (SSC), Dr Ong Kong Swee memberitahu, adalah penting untuk terus mendedahkan jurulatih tempatan kepada teknik dan proses latihan yang berbeza dalam usaha memajukan sesuatu sukan berkenaan.

Menurut Dr Ong, pendekatan tersebut yang bertujuan memberi peluang kepada mereka terlibat menambah pengetahuan.

“Ini dapat membolehkan jurulatih berkualiti menghasilkan atlet berkualiti yang mampu mewakili Sarawak dalam pertandingan lebih tinggi,” ujar beliau.

Dr Ong yang juga Pengarah Majlis Sukan Negeri Sarawak (MSNS) mengakui, dengan cara sebegini juga akan dapat merealisasikan hasrat kerajaan yang mahu menjadikan Sarawak sebagai ‘Kuasa Sukan’ di negara ini.

Mengulas mengenai kem latihan lemparan yang berlangsung di Sekolah Menengah Kebangsaan (SMK) Tong Hua di Sarikei bermula dari 6 hingga 9 Jun lalu, beliau melihat ia sebagai usaha yang amat tepat.

“Kem latihan tersebut secara tidak langsung dapat meningkatkan kembali aspek teknikal dan fizikal kepada semua yang terlibat,” tegas beliau.

Sambil menambah kem latihan berkenaan yang dihadiri empat jurulatih dan 13 orang atlet termasuk himpunan pemenang pingat Sukma 2018 iaitu Johnny Ling dan Ngu Ing Biao selain atlet baharu berbakat besar.

“Menerusi kem latihan ini akan dapat menilai potensi atlet yang akan bersaing di kejohanan lebih mencabar selepas ini,” tambah beliau lagi.

Oleh Faizal Bujang

See author's posts


Tujuh maut minum air bateri

ST PETERSBURG, RUSIA: Tujuh pesakit maut, manakala sekurang-kurangnya 20 lagi mengalami keracunan selepas diarah  menelan sejenis cecair bateri sebelum menjalani pemeriksaan X-ray di sebuah klinik di Rusia, lapor AFP semalam.

Kesemua mangsa itu dilaporkan mati dalam keadaan yang menyeksakan dan kecederaan kronik akibat insiden yang berlaku ketika mendapatkan rawatan di klinik Municipal Diagnostic Centre No. 1 di bandar raya St Petersburg.

Menurut laporan, pesakit-pesakit tebabit diarahkan meminum cecair bateri sebagai persediaan sebelum menjalani pemeriksaan X-ray esofagus, perut dan usus di klinik tersebut.

Mereka bagaimanapun mula mengalami simptom  kronik yang didakwa tidak diendahkan oleh doktor.

Ekoran itu, sekurang-kurangnya empat pesakit meninggal dunia dalam masa kurang  12 jam selepas menelan cecair beracun itu.

Menurut seorang pakar patologi,  Zhanna Shmidt, klinik tersebut menggunakan serbuk yang tidak mendapat kelulusan pihak berkuasa dan melarutkannya ke dalam air.

“Apa yang diminum oleh pesakit sebenarnya adalah cecair bateri. Ini adalah kejadian sebenar, bahkan bateri kereta turut mengandungi garam barium.

“Menurut pemahaman saya, serbuk tersebut dijual untuk kegunaan penyelidikan makmal dan bukannya untuk ditelan.

“Disebabkan itu, sekiranya seseorang menelan cecair tersebut, ia akan merosakkan usus, menyebabkan pesakit melecur dan mengalami keracunan,” katanya kepada akhbar Moskovsky Komsomolets.

Susulan insiden tersebut, seorang doktor telah ditahan sebagai sebahagian daripada siasatan jenayah ke atas tindakan menghasilkan larutan tersebut serta dituduh menggunakan cecair industri ke atas manusia.

Dr. Yevgeny Popov, kini ditahan kerana disyaki menyebabkan kematian akibat kecuaian dan menyediakan perkhidmatan yang tidak memenuhi piawaian. – AFP

See author's posts


Masyarakat Lun Bawang perlu jauhi ‘scammer politik’

LAWAS: Masyarakat Lun Bawang perlu menjauhkan diri daripada ‘scammer politik’ (penipuan politik) yang bukan sahaja memecah belahkan mereka, malah akan menyisih mereka jauh daripada kumpulan majoriti lain.

Bekas Ahli Parlimen Bukit Mas, Datuk Mutang Sakai Tagal yang juga Duta Khas Malaysia ke Romania berkata masyarakat Lun Bawang perlu berfikir secara rasional dalam berpolitik.

“Mereka perlu mengelak daripada terjebak dalam perangkap politik untuk peribadi calon Parti Sarawak Bersatu (PSB), Baru Bian yang bukan sahaja telah melompat banyak parti malah melompat kawasan.

“Perjuangan ini dilihat sebagai perjuangan peribadi kerana ingin terus menjadi wakil rakyat tetapi tidak ada keikhlasan dalam membantu rakyat.

“Kita lihat masyarakat kaum Bisaya, Kedayan, Iban dan Melayu yang berada dalam arus politik perdana hingga membawa mereka kepada kemajuan.

“Kita perlu bersama dengan kumpulan yang besar ini dan tidak boleh mengasingkan diri daripada kelompok majoriti atas sebab sebuah parti yang hanya mempertaruh 10 kerusi Parlimen berbanding Gabungan Parti Sarawak (GPS) 31 kerusi,” katanya.

Beliau berkata demikian pada siri jelajah ranting-ranting GPS di Gaya, Long Lempaki dan Natad Musu di sini.

Baru Bian kini ‘lari’ bertanding kerusi Parlimen Lawas mewakili PSB mencabar penyandangnya, Datuk Henry Sum Agong, yang mewakili GPS. Seorang lagi calon ialah Japar Suyut (PH-PKR).

Mutang juga mahu seluruh rakyat Sarawak yang layak mengundi untuk bersatu bersama GPS pimpinan Premier Sarawak, Datuk Patinggi Tan Sri Abang Johari Tun Openg memenangi semua 31 kerusi Parlimen.

“Ini bagi menjamin kedudukan GPS sebagai kuasa yang akan menentukan hala tuju politik Malaysia.

“Kita mesti menang besar jika mahu dihormati dan didengar oleh mana-mana pakatan di Semenanjung yang akan membentuk kerajaan. Biar orang Sarawak menjadi penentu kerajaan di negara ini,” katanya.

Turut hadir ialah Dato Henry Sum dan Setiausaha Politik Kepada Premier Sarawak Awangku Jinal Abedin Pengiran Jawa.

Oleh ADENG EDRUS

See author's posts


Dinuh kuih tradisional kaum Kayan

SANTAPAN…Kuih urum/dinuh yang sudah siap dan sesuai sangat men jadi hidangan sarapan atau minum petang.

KUCHING: Pada zaman dahulu tepung beras dan tepung pulut adalah bahan asas yang perlu ada di dapur untuk membuat kuih-muih bahkan ada juga menganggap ia sebagai bahan utama dalam penghasilan kuih tradisional.

Bagi masyarakat orang ulu yang terdiri daripada kaum Kayan, Kenyah, Kelabit dan lain-lain lagi amat gemar menggunakan kedua-dua bahan utama ini dalam penghasilan kuih tradisional mereka.

Salah satu kuih tradisi yang biasanya menggunakan bahan ini dikenali sebagai dinuh bagi masyarakat kayan.

Bagi kaum yang berlainan, sebutan bagi kuih ini juga turut berlainan. Misalnya bagi masyarakat Kelabit ia dipanggil sebagai urum manakala ia juga turut dikenali sebagai kuih getas ataupun kuih tepung bunga.

Kuih ini kelihatan sangat sederhana serta bahan-bahan yang diperlukan juga tidak banyak. Namun begitu, proses pembuatan serta menggorengnya agak rumit.

Untuk membuat dinuh/urum bahan-bahan yang diperlukan adalah seperti tepung pulut, tepung beras, gula, garam dan air secukupnya.

Prosesnya adalah semua bahan kering digaul terlebih dahulu kemudian air dimasukan ke dalam adunan dan digaul sehingga menjadi doh.

Untuk proses menggoreng urum/dinuh ini, ia harus dijaga supaya tidak hangus, tekstur urum/dinuh yang lembut ini membuatkan kuih ini cepat hangus sekiranya suhu api tidak dijaga dan ia juga perlu goreng sehingga keemasan.

Bagi penulis sendiri, kuih tradisi ini melukiskan pelbagai memori indah sewaktu zaman kanak-kanak dulu, kuih ini sentiasa menjadi hidangan sarapan atau minum petang disebabkan bahan-bahan yang digunakan ringkas dan mudah didapati.

Jika dilihat kuih ini juga turut dijadikan hidangan sampingan pada majlis keramaian seperti majlis perkahwinan.

Oleh JEAKQLEYN YACHO

See author's posts


PEMVAKSINAN REMAJA DIPERTINGKATKAN

KUCHING: Kerajaan Sarawak kini sedang berusaha melaksanakan program pemberian vaksin kepada seramai 289,200 individu berusia 12 hingga ke 17 tahun bersamaan 9.94 peratus daripada jumlah kumulatif penduduk di negeri ini.

Ketua Menteri, Datuk Patinggi Abang Johari Tun Openg berkata, inisiatif tersebut dilaksanakan dengan penyeliaan daripada Kementerian Kesihatan Malaysia (KKM) serta Jawatankuasa Pengurusan Bencana Negeri (JPBN).

“Justeru, kerajaan amat berharap supaya semua ibu bapa dapat memberikan kerjasama sepenuhnya kepada pihak berkuasa untuk memudahkan dan melicinkan pelaksanaan program ini nanti,” katanya pada Majlis Sambutan Perayaan Hari Kebangsaan 2021 Peringkat Negeri Sarawak di Dewan Undangan Negeri (DUN), malam tadi.

Majlis sambutan itu turut dihadiri Yang di-Pertua Negeri, Tun Pehin Sri Abdul Taib Mahmud bersama-sama isteri, Toh Puan Datuk Patinggi Ragad Kurdi Taib serta pemimpin Kabinet Negeri lain.

Menurut Abang Johari, setakat Isnin lalu program pemberian vaksin di Sarawak sudah mencapai sebanyak 91.0 peratus bersamaan 1,879,360 individu telah menerima dos pertama vaksin Covid-19 daripada seramai 2,066,000 individu yang layak berusia 18 tahun ke atas.

Sementara itu, seramai 1,821,499 individu atau 88.2 peratus daripada individu berusia 18 tahun ke atas yang layak turut telah menerima dua dos vaksin di negeri ini.

“Meskipun kadar jangkitan tinggi khususnya di Zon Selatan, terdapat sedikit kelegaan kerana kebelakangan ini sebanyak 99 peratus jangkitan adalah pada tahap kategori satu dan kategori dua iaitu tiada bergejala atau bergejala ringan sahaja.

“Bagaimanapun, rakyat dinasihati supaya terus mematuhi Prosedur Operasi Standard (SOP) yang ditetapkan agar jumlah jangkitan harian dapat diturunkan secepat mungkin. Saya percaya dengan dua dos vaksin yang kita telah terima dan pematuhan kepada SOP kita akan lebih selamat,” ujarnya.

Dalam perkembangan lain Abang Johari berkata, Malaysia ditubuhkan mengikut konsep Persekutuan (federalism) malah kewujudan banyak negara di dunia ini juga diasaskan kepada konsep federalism dengan Kerajaan Pusat atau Kerajaan Persekutuan.

Ujarnya, sebagai contoh, Amerika Syarikat, German, Australia, Kanada, Belgium merupakan antara negara berkonsep federal yang mempunyai Kerajaan Pusat dengan pelbagai corak struktur politik dan pentadbiran di samping hak dan keistimewaan diberikan kepada negeri.

“Negara tersebut juga merupakan negara yang sudah maju. Oleh itu saya percaya konsep federalism bukan penghalang kepada kemajuan kerana pemimpin kita terdahulu turut bersetuju menubuhkan Malaysia dengan beberapa syarat dan keistimewaan untuk satu tujuan, iaitu membawa Sarawak ke era yang lebih cemerlang dari segi pembangunan sosio-ekonomi.

“Saya, seperti anak-anak Sarawak yang lain juga ingin melihat hak dan keistimewaan Sarawak seperti yang termaktub dalam Perlembagaan dan Perjanjian Malaysia 1963 dihormati oleh Kerajaan Persekutuan dan dikuatkuasakan seperti yang sepatutnya,” katanya.

Justeru, beliau menzahirkan penghargaan kepada Kerajaan Persekutuan dalam tempoh 17 bulan yang lalu kerana menunjukkan keprihatinan kepada impian rakyat Sarawak yang ingin menikmati hasil daripada negeri ini sendiri meskipun harus akur bahawa sebahagian perlu disumbangkan kepada pembangunan negara.

Abang Johari turut berharap supaya kepimpinan Kerajaan Persekutuan yang baharu akan terus menghormati hak dan keistimewaan Sarawak dan terus prihatin terhadap keinginan rakyat Sarawak supaya mana-mana hak yang sudah terhakis dapat dikembalikan semula kepada negeri ini.

Oleh SYAMIMI HUSNA

See author's posts


Sarawak tuan rumah Forum Perniagaan Muslim Global 2022

KUCHING: Sarawak bakal menjadi tuan rumah Forum Perniagaan Muslim Global 2022 selama dua hari dari 19 hingga 20 Oktober 2022 di Pusat Konvensyen Borneo Kuching (BCCK).

Timbalan Premier Sarawak Datuk Amar Awang Tengah Ali Hasan berkata, forum ini akan menonjolkan kekuatan Sarawak dalam tenaga boleh diperbaharui, ekonomi baharu seperti pengeluaran hidrogen dan sektor petrokimia.

“Antara sorotan utama forum itu termasuk pelancaran Majlis Pemimpin Perniagaan Muslim Global untuk menggalakkan kerjasama perniagaan yang lebih erat di kalangan perniagaan terutamanya selepas pandemik global.

“Sorotan utama forum itu termasuk pelancaran Majlis Pemimpin Perniagaan Muslim Global untuk menggalakkan kerjasama perniagaan yang lebih erat dalam kalangan perniagaan terutamanya selepas pandemik global,” katanya menerusi kenyataan media.

Bertemakan ‘Kebangkitan Ekonomi Islam Global: Memfokus Semula, Menetapkan Semula dan Memulih Dalam Era Pasca Pandemik’ bertujuan menggalakkan dialog dan wacana tentang ekonomi Islam global sambil menggalakkan kerjasama pelbagai pihak antara kerajaan, perniagaan dan masyarakat sivil.

Ketua-ketua negara, pemimpin dan tokoh perniagaan utama dari pelbagai negara Islam, khususnya dari rantau Asia akan dijemput untuk menyampaikan ucaptama mereka.

Lebih 1,500 peserta dari antarabangsa dan domestik akan menyertai acara itu. Ini juga termasuk perusahaan kecil dan sederhana Sarawak, yang akan menyediakan lebih banyak peluang dan pakatan strategik dengan komuniti perniagaan antarabangsa.

See author's posts


46 MAUT Banjir kilat landa utara Kabul

KABUL: Satu operasi menyelamat masih dijalankan untuk mengesan mangsa yang terperangkap di dalam runtuhan bangunan di Charikar, ibu kota wilayah Parwan akibat dilanda hujan lebat semalam.

“Masih ada lagi dua keluarga yang terperangkap di dalam serpihan runtuhan tersebut,” kata salah seorang penduduk tempatan.

“Kami perlukan lebih banyak lagi pasukan penyelamat untuk membantu kami.”

Kementerian Kesihatan Awam dalam satu kenyataan memberitahu bahawa sekurang-kurangnya 46 mangsa telah terkorban di Parwan manakala 80 lagi cedera.

Menurut jurucakap gabenor wilayah, dianggarkan kemungkinan angka kematian sebanyak 66 orang dengan lebih 90 orang cedera manakala lebih 500 rumah musnah.

“Kita telah melaporkan bahawa masih ada lagi yang terperangkap di dalam runtuhan tersebut,” kata seorang jurucakap kepada AFP

Paparan di media sosial menunjukkan beberapa kereta dan troli terapung di sepanjang jalan dengan limpahan pasir yang dibawa semasa berlakunya banjir kilat.

Presiden Ashraf Ghani juga telah mengarahkan pasukan kecemasan ke Charikar.

Banjir kilat juga dilaporkan berlaku di wilayah lain – termasuk Nangarhar, Panjshir, Wardak, Loghar, Paktika dan Kapisa, namun masih belum ada laporan mengenai mangsa yang terkorban, kata kementerian pengurusan bencana.

Hujan lebat dan banjir kilat membunuh banyak orang setiap tahun di Afghanistan.

Banyak rumah terutamanya di kawasan luar bandar, adalah berisiko berlakunya keruntuhan ketika hujan lebat di negara tersebut.

Awal bulan ini sahaja, 16 orang termasuk 15 kanak-kanak telah terkorban manakala puluhan lagi rumah turut musnah apabila hujan kilat melanda sebuah perkampungan di wilayah timur Nangarhar.- AFP

See author's posts